text:
Oranjestad – Violencia, esclavitud y discriminacion ta existi hopi siglo caba. Miho bisa, desde cu e ser humano a cuminsa pobla nos Tera. E Testament Bieu ta yen di violencia, pero mi ta menciona un cu a yama mi atencion como cu e tin di haber cu mi estudio/investigacion tocante violencia contra hende muhe. Esaki bo por lesa den e buki di Huesnan y ta trata di violencia y intencion di violacion di un Levitico, cu pa salba su mes ta entrega su concubina na e grupo di homber cu tabata buscando e Levitico, di e tribu di Levi, pa viol’e. E ta hasta bisa nan “bay cu ne y haci loke boso kier cune”. Y esey e grupo di homber a haci, loke awe nos ta yama “gangrape” y nan a laga e muhe casi morto dilanti di e cas unda su pareha tabata hospeda. Mi no ta cont’e tur pasobra e ta basta largo. Por fabor, busk’e y les’e.
Historia ta conta nos di esclavitud na e palacionan Romano y Griego y abuso fisico y sexual tanto contra hoben, hende muhe y hende homber. Especialmente abuso sexual ta muestra di PODER riba otro ser humano cu ta ser considera inferior. Den Siglo Medio of Edad Media, violacion tabata un castigo di Guerra y e pueblonan conkista tabata ser viola of uza como catibo. Pa hopi siglo violencia a domina e scenario. Ken no ta corda Rey Arturo y e Cabayeronan di Mesa Rondo? Tur hende tabata considera nan como heroe. Ken no a tende di Robin Hood y El Zorro cu tabata defende hende pober contra e malbadonan cu tabata oprimi e pueblo. Y pa hacie mas bunita: bo a yega di wak peliculanan di Walt Disney manera Sneeuwwitje (Blanca Nieves) y The Beauty and the Beast? Bo a yega di ripara cu ta trata di un “pelea” entre e hende bon y e hende malo? Y si no tabatin e HEKS (BRUHA) den e storia, lo bo no a gusta e storia pasobra e storia lo tabata laf! Di e manera aki nos a siña cu E BON ta triunfa y e MALO ta ser castiga of mata.Den bida real e realidad di e oppression y violencia contra e Pueblo tabata hopi mas cruel.
Den Testament Nobo ta aparece un homber yama Hesus, yui di Dios, manda pa Dios pa salba mundo. En realidad Hesus ta rebeldia contra e PODER di Roma cu tabata goberna henter Pueblo Hudiu y otro pueblonan den su alrededor. Pero Hesus tabata expresa su disgusto na un forma pacifico dor di predica cu nos mester STIMA otro manera Tata Celestial ta stima nos y hasta stima nos enemigo. Pakico anto un homber manera Hesus cu tabata sana enfermonan y hasta lanta hende for di morto, a ser mata di un manera asina cruel?? AHA, pasobra El a critica su propio sacerdotenan (lesa e parabola di e Bon Samaritano) y El a yama e Sumo Sacerdote Kaifas un CORUPTO. Boso ta reconoce e palabra ey? Kaifas a cuminsa haya miedo di Hesus pasobra hopi hende tabata sigui Hesus y Kaifas a haya e pensamento cu Cristo por a forma un grupo di hende asina grandi cu no solamente por a core cune pero hasta cu e representantenan di e poder di Roma, e Cesar y e Gobernador. Dus el a traha su plan pa kita Hesus for di caminda y como e Hudiunan NO tabatin ningun autoridad politico, Kaifas mester a acudi cerca e Romanonan pa captura Hesus y conden’e. Pa e haya hende pa grita pa crucifica Hesus el a PAGA un grupo di hendenan Hudiu pa pidi Pilato pa crucifica Hesus. Ta zona conoci? E resto di e storia ey nos tur sa.
Ban tira un bista riba Merca. Un grupo di habitantenan di Europa, especialmente Inglaterra a cuminsa emigra pa e colonia di Inglatera cu awe nos conoce como Estadonan Uni di America. Exactamente, e gran Pais yama ‘United States of America’ tabata un tempo un COLONIA di Inglatera. E emigrantenan aki, yama ‘The founding Fathers’, a establece nan mes na e parti di e costa oriental y poco poco a cuminsa actua independientemente di Inglatera. Ora Inglatera a dicta cu tur comercio haci dor di e grupo aki, mester a pasa prome via Inglatera, un grupo di comerciante a PROTESTA contra esaki y a prefera di tira e saconan di blachi di te den laman: e asina yama Boston Tea Party. Nan a cuminsa lucha pa nan independencia, bou liderazgo di George Washington y nan mes a declara nan mes independiente na 1776. No lubida cu ora nan a cuminsa apodera di e teranan na Merca, nan a DISCRIMINA y pusha e Indjannan Nativo den “Reservations”, areanan reduci y reserva pa obliga e diferente tribunan Indjan pa nan biba eynan. Te dia di awe e Indjannan, nan ta yama nan mes e ‘Native Americans’, e Nativonan, pasobra nan ta e berdadero propietario di e teranan ey. Nan ta sigui cultiva nan idioma, cultura y artesania pa no perde nan propio identidad. Y nos por a lesa con nan a protesta contra pasamento di tubonan grandi pa transporta petroli riba terenonan cu pa e tribunan Indjan ta sagrado.
Nos tur a yega di tende di e CONKISTA di paisnan Centro y Sur-Americano pa e Spañonan y Portuguesnan. Y tambe di Conkista di paisnan manera India pa e Inglesnan, conkista di Sur-Africa y di Indonesia pa e Hulandesnan. Y pa nos NO lubida Aruba, Corsou, Bonaire, Saba, San Martin y St.Eustatius. Na Corsou Tula, un esclavo, a lanta pa su derechonan y el a ser tortura y mata. Na 1863 esclavitud a ser aboli riba papel pa Antiyas Neerlandes. Di tur e paisnan conkista nan a horta especienan, mineralnan, sucu, salu, oro, plata, diamante, catuna, piesanan di arte. Demasiado pa por menciona tur. Como e conkistadornan no a haya gran cos riba nos islanan, cu awe ta carga e nomber di Islanan Hulandes, nos islanan a ser batisa cu e nomber di “Islanan inutil’.
Nos tur conoce con e nativonan di e continente Africano a ser secuestra for di nan pais y nan famia, bati, maltrata y negocia cu doñonan di plantacionnan na Brasil, Surnam, Corsou, Cuba y Merca. Nos tur conoce e horornan cu a ser cometi contra e hendenan aki pa e hende Blanco por a sigui abusa di nan pa nan bira rico. Aki nos ta papiando di SECUESTRO,TRAFICACION DI HENDE, TORTURA di hende basa riba DISCRIMINACION.
Kico ta pasando na Merca awor? Maske e constitucion di Merca ta menciona cu tur hende naci riba su teritorio ta igual y tin e mesun derecho, den practica esaki NUNCA tabata e realidad. E autor di Proclamacion di Independencia y di e Constitucion di Merca, Thomas Jefferson, tabatin un concubina color scur, scondi, cu ken el a haya varios yui. Martin Luther King, un predicado Cristian, a protesta pacificamente, sin violencia contra e DISCRIMINACION aki. Den su famoso discurso “I have a dream” e ta conta di su soño unda cu tur hende di tur color ta sinta hunto manera ruman y ta Respeta otro. E tabata pidi pa DERECHONAN IGUAL (Equal Rights). Nan a batie, scupi den su cara, y secuestr’e pa spant’e. Kende tabata causa e terror aki? E asina yama KUKUXKLAN. Kende tabata nan miembronan? E obreronan blanco sin of di poco educacion bou liderazgo di polis y hefenen di polis. Pesey nan tabata tapa cara. Ora bo wak e pelicula di e marcha na Washington bo ta wak dr.Martin Luther King ta cana adilanti brasa cu mas di e lidernan di su movimento. Den e filanan cu ta sigui tin hopi representantenan di iglesianan di tur colo, di tur nominacion y religiosonan catolico. Presidente John F.Kennedy, e prome y te awor e unico presidente catolico di Merca, tabata apoya e pensamento de MLKing. Aki bo ta ripara cu MLKing tabata haya forza y poder, dus no tabata keda su contricantenan otro cos cu mat’e. Y mata tambe JFKennedy y su ruman homber Robert Kennedy. Maske cu e hendenan di color a haya despues mas derecho y mas chens di studia, tog e discriminacion a keda reina.
Semper tabatin un lider cu tabata lanta contra e abusonan aki. Dalai Lama, na Tibet; Mahatma Ghandi na India contra Inglatera, MLKing, contra racismo y discriminacion contra hende colo scur, Nelson Mandela contra ‘apartheid’ y Malala, un mucha muhe di 14 aña cu a pidi pa mucha muhernan haya permiso pa bay scol. Ripara tambe cu tur e personanan aki a hiba un lucha sin violencia. Algun a ser mata. Malala a ricibi un bala na su cabes. El a scapa milagrosamente y ta biba na Merca unda e ta sigui lucha pa respeta tur hende, tolerancia y derechonan igual, especialmente pa hende muhe. El a haya e Premio Nobel di Paz. Cu e premio aki el a haya un suma di placa cuantioso. El a dicidi di uza e placa ey pa laga traha scolnan na Palestina. Mi ta menciona aspectonan di e personanan aki cu ta caracterisa nan: spiritualidad, tolerancia, personanan pacifico, respetuoso, no materialista, no egoista y cu un moral halto.
Porfin na 2008 un homber di colo a ser elegi como Presidente di Merca. Un homber cu un nomber straño: Barack Obama. Un nomber original di Kenya. Un homber di raza mixto, mama Mericano y blanco, tata colo scur y di Kenya. Nos por corda con personanan importante y famoso di colo scur, manera Ophra Winfrey y Jesse Jackson tabata yora publicamente ora Obama a ser elegi. Nan a considera esaki un Milager! Un homber cu un carisma enorme, senciyo, studia, sin pretencion, cu a pone su hendenan di seguridad sufri pasobra e tabata sali na pia pa cuminda e pueblo sin distinction di colo. Un primera dama bon studia, cu un diploma di ley obteni na e famoso Universidad di Harvard. Michelle Obama a cuminsa cu un programa di nutricion contra obesidad y diabetis. El a encurasha mucha muhenan pa studia. Barack y Michelle a duna un ehempel di un pareha uni pa amor, semper man teni, semper cu un mirada di amor pa otro. Hopi hende a pidi Michelle Obama pa core pa ser eligi como presidente di Merca. Mientras hendenan racista a yam’e :”an ape on high heels”, un macaco riba hilchi halto. E no a zundra bek. El a dal nan bek cu e frase “when they go low”, we go high”, ora nan rebaha nan mes, anos ta alza nos mes! Cua ta e les pa siña? Cu NO ta bo beyeza exterior sino bo beyeza interior ta esun cu ta conta! Unda e prome dama actual Melania Trump a keda? Bo no ta wak e y menos scuch’e. E no tin Nada di bisa. Famia Obama tabata trata hendenan cu tabata sirbi nan na e Casa Blanco, manera famia. Y e fotografo oficial a saca un buki di portretnan di e Presidente cu a conmove henter mundo!
Esta un diferencia grandi ora Trump a ser eligi como presidente. Un homber cu un pasado NO di gaba y cu tabatin relacion cu un ‘pornostar’, un actris di peliculanan porno. Un hende cu ta papia di un manera inmoral di hende muhe. Un hende cu a duda cu Presidente Obama lo a nace na Merca. Cua tabata e mensahe tras di esaki? Mi opinion: ki mishi un hende di colo scur ta Presidente di Merca y biba den Cas Blanco? E nomber di e ‘White House’ bo por interpret’e di dos manera!! Ripara con e ta trata e periodistanan colo scur of di otro pais manera China. Pone atencion na e foutnan grandi cu e ta comete ora e bay bishita otro dignatarionan. Y ta bisto pa TUR hende cu e relacion entre e y su casa NO ta nada amoroso. Ki contraste cu e ehempel cu Barack y Michelle Obama a duna! Awor aki Trump ta ser critica pa hendenan di su propio Partido. Hopi comediante y criticonan ta haci bofon di e hecho cu e no por pronuncia cierto palabranan bon. Publicamente ex-general y Ministro di Estado Collin Powell, y un di su conseheronan mas halto, John Bolton, a bisa cu e NO ta sirbi pa ta Presidente di e pais mas importante na y pa Mundo. Esta un berguensa, mientras e ta sigui gaba su mes y bisa cu ta e MIHO presidente cu Merca a yega di tin. Boso por compronde cu e RABIA cu ta biba bou di e población di colo, asina yama Afro-Americans ta lanta y ta hiba nan pa protesta. Den e clase di protestanan aki, otro gruponan cu otro agenda, ta aprobecha pa destrui y horta, cu e meta pa destabilisa e gobierno y pa hacie mas dificil pa goberna.Trump ta defende su mes bisando cu ora Obama tabata na mando “shootings’, tiramento inespera a tuma luga y hopi hende inocente a ser mata. Esey ta berdad. Pero e NO tabata un accion contra Obama. Especialmente hobennan cu a ser maltrata of ta victima di ‘bullying’ a comete e ‘shootings den desesperacion y den RABIA cu loke a pasa cu nan. Personanan mentalmente inestabel cu un rabia grandi den nan curpa cu kier tuma venganza. Mayoria di bes, nan ta mata nan mes despues di a tuma venganza. Nos tur a wak president Obama YORA na e momento ey y el a trata di pasa un ley pa controla bendemento di arma na Merca. Ken a stroba esey? Amigonan di Trump , doñonan di negoshinan di benta di arma!
Como ultimo punto tocante e tema aki, mi lo menciona algun Tratado importante tocante Derechonan Humano. Despues di Segunda Guerra Mundial, unda cu hopi hende y mucha inocente a ser mata riba orden di Hitler, a bin cu e sugerencia pa skirbi un Ley Internacional pa protege e derechonan Humano y preveni cu un raza of grupo grandi cu ta forma parti di un Pueblo, ser mata, pa motibo di un loco yena cu odio contra cierto hendenan.
- Na 1950 e Tratado di Derechonan Humano a ser firma na Roma pa mas cu 100 pais. E Derechonan Humano ta basa riba valornan Cristian: respet, igualdad, stimacion pa e prohimo sin distinccion di raza of religion. E prome articulo ta conoci como e articulo ANTI-DISCRIMINATORIO: Tur hende ta igual, sin algun distinccion. E articulo aki tambe ta forma e promer articulo di e Prome capitulo di nos constitucion.
- Despues a sigui e Tratado di New York cu ta tambe riba Derechonan Humano pero tambe politico. Esaki tambe ta basa riba anti-discriminacion.
- E prome Tratado pa proteccion di Hende Muhe y pa elimina tur clase di DISCRIMINACION contra Hende Muhe, e asina yama Tratado di CEDAW.
- A sigui cu e Tratado di Belem do Para, firma na Brasil cu e mesun motibo pa protege Hende Muhe contra violencia especialmente pa paisnan Centro y Sur America.
- Na 1994 a ser firma e Tratado di Istanbul, inicia pa Union Europeo unda ta exigi cu esnan cu ta uza violencia contra hende muhe, mester ser persigui y castiga.
- Mi no kier lubida di menciona e Tratado pa Derechonan di Mucha y Hoben cu a tuma HOPI aña pa esaki por a ser considera como un Tratado, pasobra varios pais NO kier a firma. Cua tabata e motibo? Economia di Hopi pais tabata y ainda ta depende di obra di man di Mucha y Hoben. Paisnan manera China, India, paisnan Asiatico y Sur-americano. Ripara por ehempel unda bo paña ta ser traha! Paisnan manera Bangladesh unda labor di mucha ta ser paga pa un suma miserabel. Mi ta papiando di marcanan di diseñadornan famoso. Cu e Tratado aki muchanan a haya no solamente e derecho sino e obligacion di bay scol! Un detaye cu a resalta ta e hecho cu Merca a ninga di firma e Tratado aki. Cua ta e motibo? Pasobra e Tratado aki ta prohibi castigo fisico fuerte (batimento) di mucha y hoben. Y Merca a bisa cu no por kita e derecho di castiga e mucha y/of hoben for di e mayornan. E di dos motibo ta pasobra No por exigi di Merca pa NO ehecuta (mata) un menor di edad cu a comete un delito grave! Na Aruba nos NO conoce Pena di Morto den nos constitucion.
- Un Tratado hopi importante ta e Tratado contra TORTURA. Hopi pais ta basa nan peticion riba e Tratado aki pa pidi nan ciudadanonan cu a ser aresta pa paisnan cu tin un dictatura, pa no ser tortura y mata. Pa menciona algun: Russia, Korea di Norte, Pakistan etc.
Despues di 70 aña di Tratadonan Internacional asina importante contra violencia, maltrato, tortura y violacion, ainda hopi atrocidad ta ser cometi contra e derecho di cada ser humano. Esey a pone mi perde e speransa di alcansa di biba pa wak un dia un mundo liber di violencia.
Mi a skirbi e articulo aki a peticion di varios ex-alumno/estudiante. Pa casualidad nos professor di Papiamento a pidi nos repasa un texto di sra.Ruthy Vrieswijk y a duna nos algun tarea. Mi ta felicita Ruthy cu el a tuma e curashi di skirbi tocante un topico No facil y carga cu sentimentonan negativo. Despues di e articulo aki lo sigui un articulo cu e titulo: Violencia, Racismo y discriminacion na Aruba?! E meta ta pa pone nos pensa riba e topiconan aki den nos comunidad y pa nos haci e esfuerso di trata otro miho y haci di nos isla un isla felis. Lily Marval


c: text/html

text:
Regla
Regla di gramatica di Papiamento
Aki por download un documento tocante regla di gramatica di Papiamento.
version maart 2008
Regla di ortografia di Papiamento
Aki por download un resumen di e reglanan describi den e documento ‘Ortografia di Papiamento – version april 2009’.
Aki por download un lista di palabra na Papiamento skirbi segun e reglanan stipula den ‘Ortografia di Papiamento – version april 2009’ cu ta den proceso di legislacion.
Stilistica di Papiamento
Aki por download un documento tocante stilistica di Papiamento.
version maart 2008Scroll To Top

robotstxt: allowed

filter: keep


text:
E kompetensia di futbòl den promé divishon, esta Liga MCB, ta sigui djabièrnè aki, 25 di yüni. Union Deportivo Bandabou (Undeba) i aktual kampion Skèrpènè ta hunga kontra di otro den Stadion Dr. Antoine Maduro na Kinchán. Jong Holland te ainda ta okupá e promé puesto ku 6 punto for di 2 wega.
Despues di e asina yamá ‘lockdown’ pa motibu di Covid-19, e kompetensia den Liga MCB a sigui siman pasá ku algun wega. Esakinan a tuma lugá den tantu Stadion Ergilio Hato komo den Stadion Dr. Antoine Maduro.
E kompetensia a ranka sali originalmente den luna di mart. Despues di 5 wega Federashon Futbòl Kòrsou (FFK) a para e kampionato pa motibu dje regla di ‘lockdown’.
FFK a reanudá e kompetensia den promé divishon, Liga MCB, riba 18 di yüni. Skèrpènè a gana ku skor di 2-0 di Victory Boys, miéntras ku Sithoc a derotá Undeba ku 3-1. Un dia despues, 19 di yüni, Centro Dominguito a pasa riba Vesta ku skor tambe di 3-1, miéntras ku Jong Holland a triunfá ku 2-0 riba Inter Willemstad. Ayera djaluna, 21 di yüni, Centro Barber a superá SUBT ku skor di 2-1.
Despues di 10 wega Jong Holland ta okupá e promé lugá ku 6 punto. E tim trikolor a gana su promé kompromiso riba 13 di mart ku skor di 2-0 di Vesta.
Sithoc, Skèrpènè i Centro Barber a kompartí e di dos puesto, kada un ku 4 punto: 1 triunfo i 1 empate. Sithoc a gana su promé wega riba 14 di mart ku SUBT: 1-1. Skèrpènè riba 12 di mart tambe a hunga 1-1 ku Inter Willemstad. Centro Barber riba 7 di mart a tablá 2-2 ku Victory Boys.


text:
Willemstad – E kandela ku a surgi den e edifisio di Servisio di Impuesto ougùstùs último a kousá retraso pa prosesá deklarashon di impuesto di entrada 2018 (Aangifte Inkomstenbelasting). A base di esaki a alargá e fecha pa entregá deklarashon di impuesto di entrada 2018 te ku djaluna 2 di desèmber 2019.
Konsekuensha di e kambionan ta ku restitushon di impuesto 2018 na e suidadano lamentamblemente a sufri retraso.
Den e luna di novèmber aki a kuminsá prosesá deklarashon di impuesto di entrada 2018. E meta ta pa mas tardá, entrante yanüari 2020 kuminsá paga restitushon.
Servisio di Impuesto ta pidi diskulpa pa e inkumbiniensha i ta pidi komprenshon pa e situashon.


text:
Bo tin algun pregunta? Klek riba e siguiente link.Tuma kontakto >
Publiká riba 13 November 2020
Manera a informá den e komunikado di prensa anterior, Financial Intelligence Unit Curaçao (FIU), anteriormente MOT, ta den transishon pa yega na un portal nobo pa mèldu transakshon no usual kuminsando dia 1 di yanüari 2020. Tin un plan di 5 paso ku lo sòru pa un transishon suave pa, tur persona i organisashon ku ta mèldu, por kuminsá mèldu den e portal nobo goAML, ku lo remplasá e portal bieu Corsys. FIU Curaçao lo emití regularmente anunsionan durante e kaminda pa yega na e fecha ku lo introdusí e portal nobo.
Paso 1, tèstmentu di e sistema ku un grupo selektá di instansia ku ta mèldu a kuminsá. Paso 2, ta trata di treinen riba kon por registrá den e portal nobo di goAML. Tur entidat ku ta mèldu mester (bolbe) registrá den e último kuartal di 2020 den e portal nobo goAML pa por mèldu transakshonnan no usual kuminsando dia 1 di yanüari 2021. E proseso aki ta diferente for di ántes. Hasta si bo a registrá bo mes kaba den Corsys , tòg bo mester bolbe registrá bo mes den goAML.
For di 16 di novèmber 2020 te ku 20 di novèmber 2020 FIU Curaçao lo tin seshonnan kòrtiku di instrukshon di un forma forma virtual. Den e seshonnan lo instrui tur entidat ku ta mèldu riba kua forma nan lo mester registrá den e portal nobo pa mèldu goAML. Tur reunion di instrukshon lo tuma lugá via Webex. Por asistí na e reunion solamente si bo haña un invitashon di FIU Curaçao. Si un entidat ku mester mèldu no a risibí un invitashon e mester tuma kontakto ku FIU Curaçao via goaml@fiucuracao.cw.
Dia 23 di novèmber 2020 lo kuminsá ku Paso 3: Entidatnan ku mester mèldu por kuminsá registrá (di nobo) den e portal pa mèldu goAML.
FIU Curaçao a introdusí un e-mail adrès speshal pa e entidatnan ku mester mèldu por usa pa preguntanan spesífiko, i otro petishon pa informashon, tokante e proyekto di goAML: goaml@fiucuracao.cw.
Pa pregunta general tokante mèldumentu na FIU Curaçao, tuma bon nota di e informashon tokante esaki riba nos wèpsait (www.fiucuracao.cw, bou di “REPORT”) òf tuma kontakto ku nos via analysis@fiucuracao.cw, òf via telefon: 4626588.


text:
WILLEMSTAD — Manera ya ta konosí nos selekshon nashonal kategoria U-17 a sali rumbo pa Trinidat & Tobago, djaweps, 15 di sèptèmber último pa asina representá nos durante e segundo buèlta di e weganan di kualifikashon pa mundial di FIFA U-17.
Nos pul tabata konsistí di e siguiente paisnan: Sürnam, Guadeloupe i Cuba.
Durante nos promé kompromiso kontra Cuba, nos a kai vensí ku e skor di 2-1. E uniko gol di Kòrsou a keda anotá pa Shurendric Fransinet. Despues nos a enfrentá Sürnam i a sali viktorioso ganando ku e skor di 3 pa 0. E golnan durante e partido aki a keda anotá pa Nathan Bernadina (2x) i Shurendric Fransinet. Den e último partido nos a sa di empata na 0 kontra Guadeloupe. Ku e resultado aki nos a terminá komo e mihó number 2 i a klasifiká pa e terser buèlta di e weganan di kualifikashon pa mundial di FIFA U-17 ku lo tuma lugá na India.
Total 5 tim di Karibe por a klasifiká pa e terser buèlta di e partidonan di kualifikashon pa mundial di FIFA U-17.
Esakinan ta:
- Haiti
- Cuba
- Jamaica
- Kòrsou
- Sürnam
E partidonan aki lo tuma lugá di 21 di aprel pa 7 di mei na Panama.
Tabla di posishon:
E úniko gol di nos selekshon durante e partidonan di semi final a keda anotá pa Luchently Vrutaal. Despues di e 2 derotanan aki nos selekshon a terminá na di 4 puesto di e torneo aki miéntras Jamaica ta keda na terser puesto, Cuba ta sali supkampion i Haiti ta titulá nan mes komo e kampionnan.
Nos selekshon nashonal di U-17 ta konsistí di un grupo di 20 hungadó ku a wòrdu dirigí pa Sr. Ludwig Alberto ku ta e entrenadó di e selekshon aki i Sr.Reynold Mercera ku ta e asistente di e entrenadó.
Tambe a biaha huntu ku e selekshon Sr.Gino Costina ku ta entrenadó di portero di nos selekshon, un masahista kual ta Sr. Malcolm Pieternella i e hefe di delegashon ku ta Sr. Hubert Isenia, miembro di direktiva di FFK.
Nos selekshon ta konsistí di e siguiente hungadónan:
- Kevin Juliana
- Danèl Rosa
- Quinton Burk
- Alexander Suart
- Ayodele Kwidama
- Roderick Bolijn
- Sellfrine Pieters
- Jared Tyrol
- Shurendric Fransinet
- Richajier Oleana
- Jonathan Libiana
- Nathan Bernadina
- Luchenthly Vrutaal
- Ronathan Willems
- Derrick Gijsbertha
- Sharrion Pietersz
- Rogediën Lacruz
- Angérick Dorothea
- Everon Benschop
- Izairo Lindeborg
FFK i MCB kier a yama nos selekshon di U-17 pabien ku nan logro i tin sigur ku nan lo sa di sigui hasi e bon trabou durante e terser buèlta di e weganan di kualifikashon pa mundial di FIFA U-17.


text:
Den Haag-Oranjestad, 18 maart 2015 – Na Carlton Ambassador hotel na Den Haag a tuma lugar nu recepcion pa celebracion di Dia di Himno y Bandera di Aruba. Minister Plenipotenciario Alfonso Boekhoudt y sra. Hanneke Boekhoudt-Koets a ricibi diferente invitadonan, manera presidente di Eerste Kamer Ankie Broekers-Knol, minister Plenipotenciario di Curacao Marvelyne Wiels, vice presidente di Raad van State Piet Hein Donner, ex ministerraad Jan Laurens Brinkhorst y Hans Hillen. Tambe un cantidad di casi 40 embahadornan di diferente pais Europeo y Latinoamerica a duna acto di presencia na e recepcion di minister Boekhoudt pa cu Aruba su dia nacional.
Durante di su discurso pa e invitadonan minister Boekhoudt a bisa cu Aruba ta celebra cu e ta un pais autonomo den Reino Hulandes, pero cu alabes Aruba ta brinda ariba e dia aki honor na su himno y bandera. “E celebracion aki tin hopi di haber cu e identidad di nos hendenan. Pesey nos ta duna atencion special na nos cultura, nos idioma y nos historia ariba e dia aki. Un historia cu ta mustra cu un pais chikito y autonomo por enfrenta su destino cu cooperacion cu otro pais. Un ehempel di e cooperacion aki ta e pre-clearance Mericano na nos aereopuerto y e proyecto pa bin cu pre-clearance pa vuelonan pa Europa.”
Ministe Boekhoudt a papia di e vision di Prome Minister Mike Eman ariba e cooperacion den Reino y cu esaki mester ta pa uno di crea oportunidad. “Pa Aruba esaki lo mester conduci na oportunidadnan comercial pa crea un dimension social y comercial cu lo drecha e situacion ariba e tereno di salubridad, felicidad y bienestar di e pueblo,” asina e mandatario a bisa.
Tambe sr. Boekhoudt a papia ariba e plannan y proyectonan na Aruba ariba tereno di sostenibilidad y energie berde. Esaki por keda realisa, segun e mandatario, cu cooperacion di partnernan di Aruba, manera TNO, Carbon War Room y Philips. “E esfuersonan aki a pone cu Aruba siman pasa a ricibi e World Legacy Award na Berlin pa Aruba su esfuersonan ariba sostenibilidad. Como Aruba nos ta sumamente orguyoso cu e reconocimento internacional aki. E ta duna nos e forsa pa continua cu e ambicion pa yega na un Aruba mas berde y mas sostenibel.”
Finalmente minister Boekhoudt a bisa cu e dia aki ta un celebracion di nos dia Nacional, hunto cu nos partnernan y amigonan. “No unicamente nos tin amor pa e momento aki den historia di nos pais, pero tambe nos ta tira un bon bista loke ta spera nos y con nos por enfrenta e retonan nos dilanti y cu mi ta spera cu nos por conta pa esaki ariba boso aporte,” asina Minister Plenipotenciario Alfonso Boekhoudt a bisa.
E recepcion a sigi den un ambiente hopi ameno cu musica di e saxofonista Arubiano Delbert Bernabela.


text:
Wega aki tabata uno di hopi importancia pa tur dos ekipo sabiendo cu awor aki nan ta den posicionan di promotie/degradatie. Un victoria lo ta hopi importante pa tur dos. Wega a cuminsa cu hopi fout di tur dos banda (nervio) y aki nan ta unda Liomar Croes di Estrella a sa di probecha di un fout den e mediocampo di Caravel y duna un bunita pase pa Dwayn Raven pa asina e score e prome gol y manda Estrella ariba 1-0. Despues di e gol aki nos por a mira cu e ekipo di Caravel a lanta un poco for di soño y a cuminsa ataca Estrella y crea varios ocacion di gol. Na di 20 minuut un bunita pase di Larry Barrios pa Cederick Lopez y lagele completamente su so dilanti di gol. Pero portero di Estrella Denrick Lopez (cu por sierto a hasi un tremendo trabow) a sa di hasi e gol chikito pa asina Cederick lop e bala pero e bala ta sali na banda. Aki Caravel a keda domina e wega y hanja varios chens atrobe (Matheuw Leonardo, Jorge Castano) pero envano. Estrella di su banda a sa di husa e counter pero sin peliger. Asina halftime ta bai aden 1-0 pa Estrella.
E di dos ambos ekipo ta hasi cambio nan den na aliniacion. Aki Estrella a trese su juvenil nan pa asina duna mas velocidad den atake y Caravel a sa di ta para bon den defensa. Lo ki ta e wega mes nos por a ripara cu tabata tin mas peliger den banda di Estrella cu den Caravel. Pero toch den e transcurso di e minuut nan e wega a bira basta balansa di tur dos banda y no mucho peliger dilanti e gol nan. Na di 66 minuut un contra ataque unda e keeper di Estrella ta sali den falso ( tabata su unico fout ) y hungado di Caravel Cederick Lopez ta lop e bal masha bunita mes y empata e wega 1-1. Despues di e gol aki e wega a bira un poco bruto pero referi ta pone ordo y asina tranquilisa e wega. Nos por bisa si cu referi Rudy Angela a hasi un bon trabow ayera nochi. Caravel a keda domina e wega despues di e gol pero sin profundidad dilanti e gol di Estrella. Y mane nos tur sa di e dicho “ si bo no score e otro team lo hasiele” wel esaki a pasa ayera. Na di 72 minuut un otro fout e biaha aki den defensa di Caravel e hungador di Estrella ta hasi un tremendo hungada riba linja te ku e ta drenta den area grandi pa duna un pase dilanti gol unda Liomar Croes ta manda Estrella ariba 2-1. Wega no a cambia mucho mas y asina ki Estrella ta keda cu e victoria y suma 3 punto sumamente importante.


text:
Minister Dangui Oduber SIMAN PASA TABATA HOPI FRUCTIFERO Y PRODUCTIVO PA PAIS ARUBA
Minister Dangui Oduber
SIMAN PASA TABATA HOPI FRUCTIFERO Y PRODUCTIVO PA PAIS ARUBA
ORANJESTAD – Siman cu a pasa tabata uno hopi fructifero pa Ministerio di Turismo y Salud Publico. E tabata un siman hopi productivo caminda hopi trabounan a wordo haci pa progreso y bienestar di nos comunidad. Manera custumber minister Oduber ta informa comunidad kiko tur a wordo haci den e siman tas di lomba den su ministerio.
MiPensioen App
Siman pasa Minister Oduber tabata presente na SVb Vondelaan caminda a lansa e tremendo App pa telefon mobil cu yama MiPensioen. Minister Oduber ta informa cu e MiPensioen app ta bay haci posibel pa e asegurado wak su entradanan, tambe e por wak su jaaropgaaf y download esaki pa impuesto, tur esaki den bo planti man. E innovacion di e app sigur lo trece un mehoracion den e servicio cu SVb ta duna y alaves lo facilita nos pesionadonan.
Aumento di Pensioen di biehes cu 3%
Minister Oduber ta recorda comunidad riba e hecho cu Aruba a caba di sali di e pandemia na comienso di e aña aki. Despues di e pandemia na februari e guera entre Russia y Ukrania a cuminsa cual a crea inflacionnan rond mundo y na Aruba tambe. Prijs di bari di petrolio a surpasa 150 dollar y esaki a afecta e poder di compra na Aruba.
Nos turismo ta surpasando nivelnan di aña 2019 cual tawata un di e mihor añanan pa pais Aruba. Segun proyeccionnan nos economia lo crece cu double digits e aña aki. E prome kwartaal Banco Central a publica cu Aruba su economia a crece cu 16.2%. Primanan ricibi pa e prome 6 lunanan di e aña aki, a conoce un aumento di 12.2%. Danki na nos cresemento economico Gobierno di Aruba a haya e espacio financiero pa duna bek na nos pensionadonan
Minister Oduber a anuncia cu entrante januari 2023 e sueldo di pensioen di biehes lo aumenta cu 3% pa pesionadonan individual y pareha casa. Na final di aña lo evalua e cuentanan di SVb un biaha mas y si e cifranan financiero surpasa e proyeccion, ta evalua si lo por duna nos pensionadonan aun mas.
Aruba su turismo ta keda resiliente y e driver principal di nos economia. E mandatario a duna di conoce cu Aruba ta un di e pais na mundo cu mihor recuperacion di su turismo y esaki a keda señala recientemente pa IMF.


text:
Kansá pero satisfecho despues di aktividat CURA DOET 2019
E alegria ku e trahadónan di Kontraloria General a eksperensiá na CURADOET 2018 tabata pidi pa mas. P’esei e aña aki atrobe algun trahadó a mèldu nan mes komo boluntario pa partisipá na CURADOET 2019.
Un sondeo chikí a mustra ku e proyekto di limpiesa di Playa Charomba tabata e faborito apsoluto pa e boluntarionan. E intenshon tabata pa dia 15 mart 2019 entre 8or di mainta pa 2or di mèrdia kita plèstik i otro desperdisio, kòrta mata i mantené e ruta di kaminata den e área di e bahia.
Na último momentu e plan aki a kai na awa dor di e oumento drástiko di sargassum den e bahia, lokual ta funesto pa e turtuganan i piskánan. Ademas e sargassum aki ta manda un oló desagradabel ku ta ole te leu den e área. Tabata apsolutamente nesesario pa mas pronto ku ta posibel saka e sargussum for di e bahia.
E boluntarionan mesora a kohe hèrmèntnan i kuminsá saka e sargassum for di e bahia. Tabatin ambiente i e spit tabata altu apesar di e trabou duru den e solo kayente, banda i hasta den e awa. E echo ku sargassum nobo tabata keda drif bini paden no a kita e goso. Despues di un pasaboka leve e trabou a sigui te ora e señal pa terminá a wòrdu duná.
Kansá, pero kontentu ku un biaha mas den union a duna un granito na mehorashon di medio ambiente, e boluntarionan a regresá kas pa disfrutá di un baño bon meresí!


text:
E caso ta conoci como caso Marnix. Dia 7 di September 2021, 15 polis a acudi na Marnix School pa tira control. E polisnan tabata kies muchanan di cada klas y tabata hibanan spreekkamer. Den spreekkamer tabata laga e muchanan drenta dos, dos.
Una bes den spreekkamer, polis a duna nan instruccion pa kita na paña completo. Asina e muchanan mester a haci tambe. Djey e polis a pidi pa bira rond, y buk. No solamente un bes, pero dos ves.
E accion aki a causa repudio na Curacao y cerca e muchanan y mayornan cu a keda trauma. E caso a tuma lugar den corte y huez a dicta sentencia cu e polisnan a bay over di e grens di nan trabao y como tal ta haya nan culpabel.
Segun fiscal a bisa, e alumnonan a cay den trauma y no por a compronde e manera con nan a keda hinca den e kamber pa wordo controla na e forma ey.
Fiscal a bisa den su demanda, cu no solamente e polis a mira e mucha suno, pero e otro mucha den kamber tambe, carson baha, y mester a buk varios biaha, bao di e pretexto si algo lo cay y si nan tin algo ilegal riba nan.
Un di e alumnonan a declara cu e ta un mucha cu semper tin bon punto y ta comporta su mes, pero toch a keda selecta pa e pasa den e control aki. El’a bisa cu el a haña hopi berguenza y no tabata sa con pa conta su mama.
Nan ta haya e trato aki como uno criminal y nan a keda cu trauma y asco di e susedido. Fiscal a sigui bisa cu for di 15 polis, ta trata solamente di 3 polis cu a haci esaki. Ta un total di 25 mucha homber y 2 mucha muher y tur ta menor di edad.
E polisnan a cruca tur liña y bay over di grens, dor di laga muchanan expone nan partinan intimo y no a respeta na privacidad.
E polisnan a wordo condena dor di huez, unda 2 polis a haya 80 ora di trabao y 1 polis a haya 120 hora di trabao.


text:
ONE enfokando riba nan meta: Piesa nobo ta kla pa sali
“Nos ta sigui focus riba nos metanan. Despues di e éksitonan manera ‘Slep slùip’ i tambe ‘Un biaha so bo ta biba’, pronto nos lo bai tin mas kos na kaminda”, tabata palabranan Gilbert ‘Dibo’ Doran. Tokante rumornan ku tin relashoná ku e agrupashon musikal i su persona, e’la indiká ku tempu lo bai ta e mihó maestro, pa kontesta tur pregunta.
Dibo D, ta hopi den notisia e temporada aki, hopi fanátiko di GIO ta puntra nan mes, ta dikon e propio yu di Gibi Doran no ta den e formashon nobo di GIO. Aunke ku esaki ta un notisia ku TRENDSZ ya a kubri kaba, e ta keda tòg un interogatorio pa e fanátiko. Pa loke ta su persona mes, ‘Dibo D.’ a duna di konosé, di ta ku man yen di trabou, den kuadro di preparashonnan pa e konsierto unda su persona i Randal Corsen, lo presentá komo e artistanan estelar, djadumingu benidero dia 13 di Mei.
Dibo D a sigui komentá ku, e tinalgun piesa nobo ku ta kla pa sali, pero ta wardando e momentu apropiá pa ‘launch’ nan. “Maxwell, Gilmar i Blaze tambe ta bezig ku grabashon. Loke mi por bisa te ainda ta ku Gilmar lo interpretá e kansion nobo ku ta titulá “Mied'i pega na bo”, miéntras ku sobra sí, ta keda komo sorpresa ainda”.
Dibo D, ta hopi den notisia e temporada aki, hopi fanatiko di GIO ta puntra nan mes, ta dikon e propio yu di Gibi Doran no ta den e formashon nobo di GIO. Aunke ku esaki ta un notisia ku TRENDSZ ya a kubri kaba, e ta keda tog un interogatorio pa e fanatiko.


text:
WILLEMSTAD — BBC Sta. Rosa Indians a entregá riba djaluna 12 di sèptèmber último un protesta kontra di e desishon ku kuerpo di umpire a tuma pa apliká e asina yamá ‘tie break rule’ durante di e enkuentro di djadumingu dia 11 di sèptèmber último entre BBC Sta. Rosa Indians i BBC Wild Cats. Direktiva a someté e protesta aki na huisio di e Komishon di Protesta. Konklushon di Komishon di Protesta ta ku kuerpo di umpire a kometé un eror i ku e eror aki mester keda koregí. Esaki dor di hunga e partido di djadumingu 11 di sèptèmber último di nobo kuminsando den kabes di entrada number 10. Pues na momentu ku eróneamente a apliká e ‘tie break rule’. E partido lo keda reanudá riba djadumingu 18 di sèptèmber próksimo pa 10:30. Esaki si resultá nesesario. E serie di playoff entre e dos ekiponan ta kontinuá awe nochi 13 di sèptèmber ku e serie empatá na un (1-1).
DESHONESTIDAT DI KUERPO DEN UMPIRE NO TA ASEPTABEL
Direktiva di FEBEKO ta lamentá i ta desaprobá e echo ku Umpire and Scorer Association Curaçao (USAC) a konsiderá nesesario pa duna deklarashonnan públiko engañoso den sentido ku ta direktiva di FEBEKO lo a lubidá di notifiká umpirenan di kambio di regla i ku ta esei ta e motibu ku umpirenan a apliká e regla di ‘tie break’ durante di playoff siendo reglanan di FEBEKO ta bisa lo kontrario. Ironia ta ku ta trata di un regla ku Reunion General di FEBEKO a fiha kasi 5 aña pasá (9 di novèmber 2011) na momentu ku tantu srs. Hensly Benito komo sr. Kenneth Pieter tabata miembro di direktiva di FEBEKO. Awendia ámbos ta miembro di direktiva di USAC.
No ta kustumber di e direktiva aktual di FEBEKO pa reakshoná riba tipo di insinuashon manera esaki. Sinembargo, no ta aseptabel pa un entidat ku su balor prinsipal ta integridat ta permití su dirigentenan hustamente rekurí na deshonestidat pa trata na tapa nan fayo òf pa trata na hinka direktiva di FEBEKO den lus negativo. Direktiva di FEBEKO ta karga e speransa ku demas miembronan di USAC lo sa di tuma e pasonan nesesario pa garantisá un kuerpo di umpire i scorer konsistiendo di hendenan honesto.


text:
KRALENDIJK–E fèlt pa praktiká I hunga Beach Rugby na Sorobon ta kla. Esaki danki na e famia I kompania Don Andres ku a koperá ku e federashon ku e kabuya nesesario ku tabatin mester pa esaki.T’asina ku e federashon di Rugby Boneiru ku tur su bon intenshon nan pa introdusí i lanta e deporte di Rugby aki na Boneiru, despues di a lanta e federashon pa e deporte aki, ta trahando duru pa lanta e deporteaki, pone esakiriba pia pa mas den fin di e añaaki, tratanabiaha pa isla ruman Kòrsou ku un selekshon pa represent nos isla den torneo internashonal di Rugby aya na Kòrsou.Despues di a tene un promé enkuentro ku klínika I promé entrenamentu na Fèlt Elion Flores na Amboina, loke tabata un gran éksito i bon bishitá, e federashon ta sigui ku éksito. Fin di siman pasá, e federashon huntu ku esnan ku ta kere den e deporte aki, a bai Sorobon pa limpia i buta kabuya rondo di e kancha ku lo bira e fèlt pa Beach Rugby na Sorobon, esaki danki na gerensha di Don Andres ku a koperá ku kabuya ku por a krea e promé kancha pa Beach Rugby aki na Sorobon Boneiru.
Di parti e federashon di Rugby Boneiru, nan ta sumamente kontentu ku e koperashon ku nan ta hañando pa ku e deporte, spesialmente Don Andres i tambe boso sirbidor Ibi Piar, ku ta dunando su aporte pa logra kuminsá ku e deporte aki riba nos isla. Despues ku a krea e promé kancha pa Beach Rugby, treinen lo sigui tantu djadumingu atardi na Felt Elion Flores na Amboina I tambe na Sorobon, esaki despues di kaba atendé ku e timnan.
Ku otro palabra, Boneiru su deporte ta desaroyando, ku e deporte di Rugby nos isla ta dal un paso mas dilanti pa ku deporte.
Keda pendiente ya ku tin mas na kaminda.
Riba potrèt nan algun bista di e trabounan pa e kacha di Beach Rugby na Sorobon ku ta kla pa por kuminsá trein ariba.
KRALENDIJK–E fèlt pa praktiká I hunga Beach Rugby na Sorobon ta kla. Esaki danki na e famia I kompania Don Andres ku a koperá ku e federashon ku e kabuya nesesario ku tabatin mester pa esaki.T’asina ku e federashon di Rugby Boneiru ku tur su bon intenshon nan pa introdusí i lanta e deporte di Rugby aki na Boneiru, despues di a lanta e federashon pa e deporte aki, ta trahando duru pa lanta e deporteaki, pone esakiriba pia pa mas den fin di e añaaki, tratanabiaha pa isla ruman Kòrsou ku un selekshon pa represent nos isla den torneo internashonal di Rugby aya na Kòrsou.Despues di a tene un promé enkuentro ku klínika I promé entrenamentu na Fèlt Elion Flores na Amboina, loke tabata un gran éksito i bon bishitá, e federashon ta sigui ku éksito. Fin di siman pasá, e federashon huntu ku esnan ku ta kere den e deporte aki, a bai Sorobon pa limpia i buta kabuya rondo di e kancha ku lo bira e fèlt pa Beach Rugby na Sorobon, esaki danki na gerensha di Don Andres ku a koperá ku kabuya ku por a krea e promé kancha pa Beach Rugby aki na Sorobon Boneiru.


text:
Kralendijk– Entidat Públiko Boneiru (EPB a logra den 2021 ku e servisionan na komunidat a bira i mas digital. Departamentonan di Post i Archivo, ICT, Komunikashon huntu a pone forsa ku un tim di digitalisashon pa tin un wèpsait nobo ku hopi formulario kaminda por hasi petishon online.
A integrá un modúlo pa traha sita via di e wèpsait nobo di EPB. Personanan por traha un sita via di e wèpsait pa un di e servisionan ku e departamento di Registro Sivil ta ofresé. For di lansamentu ofisial di e wèpsait, kasi 9.000 persona a hasi uzo di e wèpsait pa por traha un sita online. Un otro meta ku a keda realisá pa e tim di digitalisashon ta e diferente prosesonan ku a keda digitalisá. E prosesonan ta entre otro: pèrmit pa bende produkto, benta di vürwèrk, notifikashon di aktividatnan di Ordenansa General di Polis (APK), pèrmit di bufèt, pèrmit di prekario, pèrmit di establesimentu, pèrmit di bibida i hóreka i tambe pèrmit di konstrukshon.
Un otro tarea tabata pa na promé lugá inventarisá prosesonan di trabou di Entidat Públiko Boneiru i kaminda ta posibel digitalisá esakinan ku ayudo di e “zaaksysteem JOIN”. Punto di salida di e tim di digitalisashon ta pa via outomatisashon di e prosesonan di trabou engrandesé e efisiensia i forsa di ehekushon di aparato públiko. Tambe al mismo tiempo mehorá servisio den direkshon di komunidat di Boneiru.
“Digitalisashon di e prosesonan di e aparato públiko i e servisionan ku nos komo gobièrnu ta ofresé ta algun di e pasonan ku nos a tuma pa por mehorá nos servisio i traha mas efisiente. Digitalisashon no ta nifiká solamente djis bai online pero e ta brinda e oportunidat amplio pa inventarisá i trese kambio kaminda ta nesesario. Nos ta kontentu ku den un tempu korto nos por a kòrta den e tempu ku ta otorgá pèrmit, nos tin pèrmit ku ta sali den dos dia. Den tur esaki siudadanonan di Boneiru ta sentral’, segun diputado di desaroyo ekonómiko Hennyson Thielman.
E tim di digitalisashon ta kontinuá ku e proseso pa digitalisá aparato públiko i siudadanonan por ferwagt mas servisio di gobièrnu aksesibel online.


text:
KRALENDIJK – Un polítiko konservativo di Inglatera a yega di bisa: “Tur karera polítiko ta kaba ku un frakaso, pasobra esaki ta inherente na polítika i hende” Parti di e relato di investigashon relashoná ku BHM a konkluí ku diputado James Kroon den e asuntu di lus pa stadionnan di Playa i Rinkon no a aktua transparente, konfiabel ni kuidadoso.
Ta puntonan di kòntròl poné den e aklarashon di e kódigo di komportashon di diputado. Transparente riba tereno polítiko ta nifiká kon habrí e mandatario ta den su maneho. No mag hasi kos skondí skondí. Diputado Kroon no tabata habrí ku presidente di Federashon di Futbol Boneriano FFB, Luti Balentin ku ta alabes presidente di UPB di kua partido diputado Kroon ta miembro. Konfiabilidat ta nifiká kere ku un persona ta honesto. Diputado Kroon no tabata honesto ku representante di Unique Lights. Diputado a sigurá ku ta paga pa e lusnan pero ainda no a kumpli. Aktua ku koutela ta nifiká; pèrkurá pa kumpli ku loke a palabrá. Diputado Kroon no a kumpli ni ku e palabrashonnan ku presidente di FFB ni ku representante di Unique Lights. Kiko Gezaghèber presidente di Kolegio Ehekutivo i protektor di integridat a hasi. Ta bèrdat ku, riba pregunta di konsehal Abraham, Gezaghèber a papia ku diputado Kroon i bis’e pa keda trankil.
Ta imposibel ku no a mustra diputado Kroon ku e mester saka su konklushon. Den un kombersashon asina bida di e koalishon MPB/UPB mester tabata na peliger. A skohe na mi opinion konsientemente pa laga Konseho Insular tuma desishon. Esaki ta nifiká ku partidonan den koalishon lo no bini ku un moshon di deskonfiansa ni forma un mayoria pa un moshon di tal índole. Kiko awor?. Gezaghèber, komo protektor di integridat, no tin otro opshon ku no ta di bisa diputado Kroon tuma retiro. Partido UPB tin ku asumí su responsabilidat, komo ku su diputado no tabata honesto ku presidente di partido. Frakshon di UPB no por asumí e posishon di aseptá ku diputado ta robes, pero ta keda ku konfiansa den e diputado. Konfiansa ta enserá kumpli ku reglanan di Bon Gobernashon. Ta probá ku diputado Kroon no a kumpli ku e reglanan aki. Konklushon ta ku mester remplasá diputado Kroon. Pueblo mester tin konfiansa ku su representante i mandatarionan ta honesto, konsistente, konfiabel i kuidadoso”, Sealy ta konklui.


text:
Kralendijk – Durante transkurso di e aña maldishoná aki, nos por a tende for di tur huki ku nos mester sali mihó for di e situashon aki. E Pandemia a mustra nos riba nos vulnerabilidat i nos debilidatnan, e pandemia aki mester hasi nos mas fuerte. Tur e frasenan aki ta kosnan ku ta zona bunita i ku naturalmente nos tur por suprayá. E pensamentunan aki sin embargo no ta bai di mes. Papia so, no ta trese solushon ni ta hasi e situashon mihó. Mester substansia e palabranan ku vishon i akshon. I ku esaki mi no ta papiando di gobièrnu so. Mi ta papiando di nos komunidat den su totalidat. Tur organisashon komunitario, deportivo, religioso etc etc.
Bo a tuma tempu pa inventarisá unda bo ke ta despues di e pandemia;
Bo sa kaba kiko ta e espasio ku abo mester pa por kumpli ku bo tareanan i karga bo responsabilidat;
Kon ta para ku bo medionan finansiero pa bo por sigui?
Bo sa kaba ki dia bo aktividatnan ta wòrdu reanudá?
Si nos kue por ehèmpel nos selebrashonnan kultural mas konosí ku ta Regata internashonal, Karnaval (2022) i dia di Rincon. Nos por sali for di e punto di bista ku ya e organisashon nan aki ta den preparashon. Ku ya nan a fiha rumbo pa desaroyá bai buska 2030. Ku e aña aki a wòrdu usa pa prepará i drecha tur loke a tabata defisiente den pasado? Si esaki no ta e kaso, por fabor risibí e yamada aki komo motivashon pa nos prepará. Nos no por pèrmití nos mes di bai bek komienso. Nos no tin mag di pèrmití nos mes kuminsá gatia atrobe. Den palabranan di un amigu di hopi edat; “nos mester por kambia kombustibel, durante vuelo pa nos por sigui bula”.
Hopi a menshoná “e normal nobo”; bo tabata sa ku bo por influensha e normal nobo? Pa bo hasi esaki, bo lo tin di determiná e espasio ku mester komo organisashon. Krea bo mes normal nobo, teniendo kuenta ku bo nesesidat i nesesidat di e otro sin lubidá naturalmente e aspekto di seguridat. No sinta warda te ora esaki wòrdu pone pa bo. Ser pro-aktivo, usa tempu pa wak kon bo por mehorá komo organisashon i kon pa duna un mihó produkto òf servisio na e pueblo aki, ku kada dia ta bira mas eksigente, mas kritiko i ku sa kon balorá kalidat. Sea konsiente ku e pueblo ku tabata biba di mediokrisidat ya a pasa pa historia.
Kòrda ku keda hasi e mesun kos aña den aña fo, i spera resultado diferente, ta sinónimo di lokura.


text:
Jaido i Devi Dev ta lansa nan promé kolaborashon titulá ‘Side Chick’
Ya kaba por a tuma nota di e piesa riba retnan sosial, i su viewsnan riba Youtube ta asombroso. Den apénas 4 dia e videoclip ta alkansá mas ku 50,000 views. No por ta otro ta trata di dos artista urban hopi gustá; Jaido i Devi Dev. Ámbos moviendo bon den e urban scene. Jaido tin diferente piesa zonando aktualmente, un di nan ta ‘Bazooka’ den kolaborashon ku Rich Kalash. Devi Dev tambe ta zonando tremendo ku e piesa ‘Pleita’.
Resientemente e artistanan a drenta studio di produkshon huntu pa kolaborá riba e piesa ritmo ‘trap’, titulá ‘Side Chick’, un produkshon di Ox. E nòmber ta papia pa su mes; ta realidat marga di bida. E kabayero ku tin un ‘side chick’ ta komprondé e tópiko bon. Maske un tópiko sensitivo pa e damanan, tòg e artistanan a ‘tribi’ di kant’é. Di akuerdo ku representante di Decoded, e tópiko ta unu delikado, pero tambe ta e realidat. Ademas di Jaido i Devi Dev su ‘Side Chick’ resientemente Jaido a bolbe kolaborá ku Rich Kalash pa presentá e piesa ‘Manipulami’ ku ya ta konta ku riba 90,000 views riba Youtube den 2 siman. E siman aki e kas di produkshon TopNotch na Ulanda lo lansa un kolaborashon ku Decoded. Pronto lo por divulgá mas di esaki.
Fanátikonan por sigui Jaido, Devi Dev i Rich Kalash riba nan Instagram i SnapChat. Tur artista di Decoded por wòrdu siguí riba e Youtube Channel @decodedofficial. Por stream e piesanan riba iTunes, Spotify, Tidal i Apple Music tambe.


text:
Awe nos ta presenta en especial e Club Sandwich Vegetariano pero tambe otro tipo di Veggie Sandwich nan. E sandwich ta un opcion asina facil y nutritivo alaves.
Nos lo duna e Club Sandwich tradicional un toke vegetariano y moderno, combinando hummus, tomato, watercress, alfalfa , awacati y wortel.
Pero tambe bo por uza e pan blanco of bruin regular di bo gusto.
Por escohe bo preferencia di diferente sorto di pan tambe, sea ta:
stokbrood regular of esun Rustique, Spelt, Ezekiel , meer granen etc.,
Un dushi pan Vegetariano saludabel tampoco no ta baha malo, especialmente ora cu bo trah’e cu e pan di bo gusto.
Preparacion:
Ta tuma 10 minuut
Ta facil
Pa un (1) persona
299 Caloria
50 Carbs
15 gram di sucu
7 gram di fibra
11 gram di proteina
1.5 gram di salo
Ingredientenan:
3 slice di pan granary/ pullman
1 man yen y grandi di watercress
1 wortel, pela y rasp’e peor lag’e na pida pida chikito
Primi e juice di un mita lamunchi
1 cuchara grandi di zeta di oleifi
2 cuchara di dessert di Hummus cu vet reduce
2 tomati mediano diki geslice
Metodo
Toast e pan.
Mientrastanto mezcla e watercress, wortel, juice di lamunchi y e zeta di oleifi hunto.
Den un comchi chikito hunta e hummus cada banda di un slice di pan y pone e slice di tomato riba dje.
Despues como ultimo pone e slice final di pan riba dje
Primi e sandwich un tiki y cort’e den 4 pida.
Por wanta e pidanan cu un toothpick pa nan keda hunto te ora cu sirbi e sandwich.
No tene miedo di crea bo propio estilo di Club Sandwich of pan. Tin tanto ingredientenan saludabel cu por wordo uza pa prepara bo pan saludabel tan gusta.
Manera:
Awacati, concomber,ham ,turkey Vegetariano of otro carni vegetal di bo gusto, lechuga Romaine of Kropsla y diferente di dressing pa bo trece un sabor aparte den bo pan.


text:
Fayesimentu di Nilco Rollan
Den un forma inesperá kompañero Nilco Rollan a bandoná e bida terenal dia 25 di sèptèmber último. Ku fayesimentu di Nilco Rollan mundo sindikal a sufri un pèrdida grandi, sigur ku awor sindikalismo komo bos di e klase trahadó i esnan marginá a haña rekonosimentu i rèspèt komo partner igual den e tripartit di Diálogó Sentral. I netamente awor ku e diskushon tokante minimo sosial pa esnan sin trabou i sueldo minimo pa esnan ku trabou ta den plena diskushon. Su eksperensha di 28 aña komo miembro di komishon di retiro, su amplio konosemento i eksperensha ku ela atkerí komo presidente di AFBW i vise-presidente di USIBO lo hasi falta na momento di fiha posishon. E manera determiná ku ela duna kontenido na e diálogo na momento di negoshá CAO a demonstrá ku su sindikato no a entregá nada di e militansia sindikal, sino a opta pa e díálogo pa solushoná problemanan laboral, pero tambe pa mehorá kondishonnan tantu primario komo sekundario di e klase trahadó. Su deseo pa organisá e klase mas tantu posibel a duna fruta ora ela logra amplia AFBW su representashon sindikal organisando trahadónan di Fundashon Cas Boneriano i tambe e trahadónan di Bonaire Wegen Maatschappij i firma nan promé kontrakto kolektivo. Su determinashon pa duna rekonosemento i rèspèt na e trahadónan den kuido mester a keda reforsá ku e último arma sindikal ku ta akshon, pero ku despues di un aña di negosashon intenso a duna resultado positivo\, Kaminda den promé instansha no tabatin ningun adelanto pa e trahadó den uido a terminá ku diferente logronan positivo i un CAO nobo.. Aki su lema ku semper ela usa a duna resultado, esta “ SOLO EL EKIPO GANA”.
Hopi tabata e deseo di Nilco pa a mira relevo den liderato sindikal dor di hóbennan. Un kondishon ela pone pa esaki. Pa ser sindikalista semper kòrda ku bo ta hasié pa otro i no pa bo mes. Pa tal rason tambe su deseo ta pa en bes di gasta sèn na krans pa su entiero hasi un donashon riba kuenta number 8400000900032978 na fabor di Algemene Federatie van Bonaireaanse Werknemers na RBC. E donashonnan risibí lo keda eksklusivamente registrá i uzá komo un kontribushon pa forma lidernan sindikal nobo aki na Boneiru.
Dia 25 sèptèmber a sosodé loke tabatin ku sosodé. Esaki ta palabranan ku semper ela uza ora duné kualkier notisia sea agradabel o no agradabel. Nos niun ta indespensabel den e bida aki. Nos ta na mundo pa kumpli ku un mishon. Ku morto e mishon ei tambe ta terminá. E ekipo sindikal a pèrdè un wowo den e kadena, pero manera semper lo sera e kadena bèk.
Rei morto, rey puesto. Ya tramitenan a keda hasí pa mas pronto posibel miembronan di e sindikato AFBW bin huntu den un kongreso statutario pa skohe un presidente nobo pa e sindikato. Den esaki e defunto semper a deseá pa delegadonan hasi nan máksimo esfuerso pa organisa 99% di e trahadónan na e kompanianan na unda AFBW tin representashon. P’esei un yamada na e shopstewardnan di Fundashon Mariadal, Salt Company, Fundashon Cas Boneriano i Bonaireaanse Wegen Maatschappij, ban trata na kumpli ku e deseo di boso presidente i hasi AFBW e sindikato fuerte ku semper e tabata bou di Nilco Rollan.
A resta nos pa hasi un yamada na e klase trahadó en general, i esnan miembro di AFBW en partikular, pero tambe na tur amigu i konosínan pa kompañá e famianan di Nilco awe tardi entre 13.00(1’or) i 15.00{3’or) na Kasa Mortuorio Nos Konsuelo. Un petishon ta bai pa esnan di Fundashon Maria Dal, BWM, Salt Company i Fundashon Cas Boneriano, pa si ta posibel bin uniformá.
Nilco, kompañero, papito manera bo ta yama nos, te despues, nos lo hasi tur loke ta na nos alkanse pa tene bo memoia na haltu. E chapi di lucha ku bo a tira abou 25 di sèptèmber último, nos lo rekohé i sigui chapi i plug pa logra mihó bienestar i kalidat di bida pa e klase trahadó i su famia i pa henter pueblo di Boneiru.
Nilco Rollan
4 di yüli 1941 pa 25 di sèptèmber 2019.
Presidente di AFBW
Ko-fundador i visepresidente di USIBO
Miembro di Komishon di Retiro.
Miembro di eks SER di eks Antia Ulandes
Ganadó di Chapi di Lucha.
Boneiru, 30 di sèptèmber 2019
Na nòmber di USIBO
Norwin Willem, sekretario enkargá ku Boletin Informativo.


text:
HAPON — Despues di a kibra invikto di e tim di Israel, e Tim di Reino Hulandes ta den ful preparashon pa topa e siguiente kontrinkante. Djamars 14 di mart 2017, pa 11’or di anochi ora di Kòrsou, e Tim di Reino ta enfrentá e Cubanonan pa determiná si ta pasa pa semifinal.
Diegomar Markwell lo ta riba montikulo pa habri e partido di awe kontra Cuba.
E speransa di yega semifinal a keda bibu durante di e partido kontra di Israel paso e Tim di Reino a presta di forma impreshonante. E hungadónan guiá pa Hensley Meulens a hinka total 12 kareda i e kontrinkante a anotá solamente 2 kareda. Ku un bon bataso di Yurendell de Caster tantu Didi Gregorius komo Jonathan Schoop a anotá e promé dos karedanan. Didi Gregorius i e debutante Shawn Zarraga a bati doblete pa hinka tres di e kuater karedanan.
Den di kuater inning e skor a yega 10 pa 0 na man di bateo di Wladimir Balentien i un bataso kuadrangular di Didi Gregorius ku a sòru pa tres kareda. Al final, e Tim Oraño a logra 15 hit ku e protagonistanan Wladimir Balentien (4-3), Yurendell de Caster (5-3), Andrelton Simmons (5-3) i Didi Gregorius (3-2). Debí na e bateo fantástiko, e picher habridó Jair Jurrjens a haña tur trankilidat pa bira e promé picher ku a sera kuater inning pa e tim aki.
Awor tur konsentrashon ta riba preparashon pa e partido kontra di Cuba. Den e edishon anterior di World Baseball Classic (WBC), Tim di Reino a sa di gana Cuba i pone ku nan no a pasa pa semifinal. Den e promé buèlta di WBC e aña aki Cuba a forma parti di Grupo B den kual nan a pèrdè e promé partido kontra Hapon pero a gana di China i Oustralia. Despues e Cubanonan a pèrdè kontra Israel i tin un partido mas pendiente kontra Hapon promé ku topa Tim di Reino.
Miéntras tantu mènedjer Hensley Meulens ta duna e Tim di Reino un deskanso bon meresí. Meulens a duna di konosé ku: “Nos tabata asina kontentu ku e viktoria di e di dos partido kontra di Taiwan, esun ku nos a pasa pa e di dos buèlta kun’é. Por sierto e partido a kaba hopi lat i nos a disidí pa no hasi e seshon di batting practice e dia siguiente promé ku e partido kontra Israel. Siman pasá e hungadónan tabata kansá i ala bes emoshonal pa e partido kontra Israel.”
Meulens a sigui bisa ku: “Nos ta bai hasi kosnan diferente e biaha aki. E hungadónan ta haña un dia liber. Nos tin sigur dos siman ta traha duru sin dia liber. Deskanso ta mes un importante ku traha duru. E tim tin mester di deskansá i despues di tur e esfuersonan, nan tin derechi riba esaki pero nos no ta bai rilèks paso nos mester ta fuerte pa e partido kontra Cuba.”
Tambe Meulens a reflehá riba e kambionan di hungadó: “Mester tene kuenta ku situashon di kada hungadó i tin ora bo tin partidonan ‘do-or-die’ den kual bo mester usa bo intuishon. Den hasi esaki ta bini kambio den e aliniashon pa duna sierto hungadó mas espasio pa sinti konfortabel ku e line up. Tambe pa e otro hungadónan por haña un chèns. E kambio aki a resultá nos bon den e partido mas resien.”


text:
BARBADOS — E selekshon maskulino junior di Korsou a inisia impreshonante den e di “10th Cazova Championships den Wildey Gymnasium ganando di Aruba den 3 set (25-19,25-21,25-14).
Aruba no por a resisti e poder di blokeo i atake di e ekipo di Korsou. Ambos ekipo a defende bon pero Korsou su atake tabata demolador ku prinsipalmente Valeriano i Kleinmoedig kastigando e defensa Arubano.
Korsou tabatin 34 remate kompara ku 24 di e ekipo Arubano. Den blokeo atrobe Korsou tabata superior ku 7 kontra 1. Den servisio Korsou a skor 8 “ace”kontra 3 di Aruba.
E coach ganado di Korsou Maverick Alexander despues di e partido a komenta ku su ekipo a hunga un gran partido.”E kos aki ta tremendo. Ta un ambiente nobo pami muchanan, pero nan a hanja nan kaminda pa tog gana e partido den gran forma.E viktoria aki ta pone ku nan ta hanja mas konfiansa ku mira riba e sobra partidonan ku falta.
Robles De Medina, e coach di Aruba a indika ku nervio a kaba ku su ekipo prinsipalmente despues ku nan tabata dilanti den e markador den e prome dos setnan.’Pero nos lo ta bek den bataya” ,asina ela termina bisando.
Nos proksimo kompromiso ta awe merdia 12or , ora ku nos topa ku e ekipo di US Virgin Island.
Korsou ta derota e aktual kampeon Martinique ku skor di 3-1
Nos damita ayera tampoko a keda tras despues di a mira nos ekipo maskulino derota Aruba ku skor di 3-0, nan a sa di den otro gran partido di derota e aktual kampeon U20 femenino Martinique ku skor di 3-0 (25-23,23-25,25-16,25-14)
E selekshon di Korsou a hunga un tremeno partido, ku hopi trankilidat,bon defensa i atakenan aserta. Nos armadornan di wega Godfried i Jamaloodin
a destaka enormemente abastesiendo e atakantenan ku e balanan korekto i na midi.
Ku e viktoria aki e selekshon di Korsou awor ta prepara pa awe tardi 16:00pm nan tambe enfrenta US Virgin Islands.


text:
Recientemente OE AZV a tuma nota di e articulo den corant digital Trempan titula “AZV a para tur operacion di stoma’ referiendo na e operacionnan di stoma conoci como gastric bypass. Den dicho articulo ta bisa cu e noticia aki a cay manera un bom pa e specialistanan y pashentnan.
Posicion
OE AZV ta haya na su luga pa duna su banda di medaya pa asina e informacion ta completo y corecto. Ta asina cu operacionnan di stoma desde algun aña pasa a inicia como un proyecto pilot unda AZV y sector medico kier a confronta e problema di obesidad na Aruba y unda tabata importante pa yuda e aseguradonan cu realmente pa diferente motibo no tabata logra riba nan mes pa baha peso sin embargo si tabata coriendo riesgo halto pa haya malesa cronico, ta haya malesa cronico y of complicacion di e malesa cronico.
Trayecto prome y despues
Pa un asegurado di OE AZV bin na remarca pa e operacion di stoma mester cumpli na cierto criterio ya cu e operacion no ta un solucion milagroso. E persona cu ta desea pa bin na remarca pa haci e operacion di stoma mester ta un persona cu tin e determinacion y ta disciplina pa haci cambionan drastico den su estilo di bida, tanto prome cu e operacion como despues di e operacion. Adaptacion na habitonan saludabel y nobo ta esencial den e trayecto.
Situacion actual
E proyecto piloto a bay exitoso, a ranca sali cu algun operacion pa aña y a dicidi cu lo amplia e cantidad di operacion. Sin embargo, ya pa basta tempo, esta prome cu e pandemia di coronavirus a cuminsa, AZV tabata den combersacion cu e specialistanan y Dokter Horacio Oduber Hospital pa un evaluacion di e operacionnan aki. Nos ta mey mey di e evaluacion ey. Meta di e evaluacion ta pa yega na un cantidad aceptabel y pagabel pa Aruba.


text:
Pronóstiko di tempu pa Kòrsou i bisindario bálido te djárason mainta 06:00 o.l., 12 di aprel 2017.
Pronóstiko
Pronóstiko di tempu pa Kòrsou i bisindario bálido te djárason mainta 06:00 o.l., 12 di aprel 2017.
Kompilá: Djamars 11 di aprel 2017, 05:00 o.l. (09:00 UTC)
Tempu: Leve te parsialmente nublá i wer lo keda generalmente seku.
Temperatura máksimo lo alkansá 33ºC i temperatura mínimo 26ºC.
Solo ta sali 06:26 i ta baha 18:48 o.l.
Bientu: For di direkshon ost i moderá; 3 te 4 (12 te 30 km/ora, 7 te 16 nudo). Prinsipalmente den dia, de bes en kuando basta fuerte den ráfaga; forsa 5 (31 te 39 km/ora, 17 te 21 nudo).
Situashon general: Den e próksimo 24 ora no ta antisipá desaroyo di nubia signifikante den nos region i wer lo keda generalmente seku.
Kondishon di laman: Trankil te moderá ku altura di olanan entre di 0.5 i 1.5 meter (2 te 5 pia).
Fenómeno spesial: Ningun
Perspektiva te djaweps mainta: Por lo general parsialmente nublá i brévemente un mihó chèns pa awa kai.
Meteorólogo: Thomas.
E próksimo boletin di tempu lo wòrdu publiká djamars 17:00 o.l. (21:00 UTC).


text:
WILLEMSTAD — Despues ku nos selekshon senior ta tin e oportunidat di saka kara di Kòrsou, awor ta toka turno na nos selekshon nashonal U-17 pa represent nos dushi isla durante e promé buèlta di e weganan di kualifikashon pa mundial di FIFA U-17 ku lo tuma lugá aya na Guadeloupe.
Despues di dianan di trainingnan intensivo i un temporada di preparashon ekstenso, mañan, djaluna 18 di yüli nos selekshon nashonal di U-17 lo biaha pa Guadeloupe pa asina kumpli ku nan kompromisonan den e promé buèlta di e weganan di kualifikashon pa mundial di FIFA U-17 ku ta tuma lugá di 18 pa 25 di yüli próksimo.
Nos selekshon a kai den grupo 5 ku ta konsistí di e siguiente paisnan; Republika Dominikana, St. Maarten, Guadeloupe i Kòrsou.
Skema di weganan:
No selekshon nashonal di U-17 ta konsistí di un grupo di 18 hungadó ku ta wòrdu dirigí pa Sr. Ludwig Alberto ku ta e direktor tékniko di e selekshon aki i Sr.Reynold Mercera ku ta e asistente di e direktor tékniko.
Tambe ta biaha huntu ku e selekshon Sr.Gino Costina ku ta entrenadó di portero di nos selekshon, un masahista kual ta Sr. Malcolm Pieternella i e hefe di delegashon ku ta Sr. Ebell Scharbaai, miembro di direktiva di FFK.
E selekshon ta konsistí di e siguiente hungadónan:
- Kevin Juliana
- Danèl Rosa
- Quinton Burk
- Alexander Suart
- Ayodele Kwidama
- Roderick Bolijn
- Sellfrine Pieters
- Jared Tyrol
- Shurendric Fransinet
- Richajier Oleana
- Jonathan Libiana
- Nathan Bernadina
- Luchenthly Vrutaal
- Ronathan Willems
- Derrick Gijsbertha
- Sharrion Pietersz
- Rogediën Lacruz
- Angérick Dorothea


text:
ORANJESTAD – Pa medio di esaki, nos di Departamento diArbeidsmarktregistratie kier a informa cu nos no ta duna cita mas via e-mail, e ultimo dia cu por a entrega e AMR 2022 cu cita tabata dia 31 di augustus 2022.
Mirando cu nos ta yegando na e fecha final di AMR pa aña2022, entrante diahuebs, dia 1 di september 2022 te cu diaranson, dia 30 di september 2022 tur compania cu ainda NO aentrega nan formulario di AMR 2022 por haci esaki ainda sin tinmester di haci un cita. Orario pa entrega e AMR 2022 lo ta solamente parti MAINTA di 8:00’or am te cu 11:00’or am.
Fechanan cu lo por entrega sin cita ta: 01-09-2022 te cu30–09-2022. Orario: 08:00’or AM te cu 11:00’or AM
Departamento di Arbeidsmarktregistratie ta pidiencarecidamente pa tene e siguiente puntonan aki na consideracion pa asina nos por garantisa un servicio optimal y efectivo:
Pa mas informacion of pa cualkier pregunta por yama nos libremente na 521-5555 of por manda nos un e-mail na: dpl.arbeidsmarktregistratie@aruba.gov.aw.


text:
Direktiva di AFBW ta splika e situashon aktualmente rondó di e intrankilidat laboral na SELIBON.
For di aprel AFBW a haña bishita di trahadónan mal kontentu ku ABVO i ku nan kier afiliá na AFBW. AFBW na su turno a aktua korekto i a partisipá esaki na ABVO i den un reunion di USIBO.
E sindikato ku ta representá e miembronan a hasi su moveshon nan i ta tin pas bek. Den luna di yüli kosnan a bolbe kana malu atrobe i intrankilidat laboral ta bolbe presentá i trahadónan ta mal kontentu ku nan sindikato i nan ta bolbe akudí serka AFBW, ku na su turno ta bisa nan pa atendé ku nan sindikato i si nan kier afiliá nan mester kana e kaminda nan korekto, mester entrega retiro i mester ta mayoria etc enz.
Pero lamentablemente kosnan no a drecha, entre e miembronan i nan sindikato, trahadónan no kier a tende nada mas di nan sindikato aktual i a bolbe bini serka AFBW i e biaha aki desidido.
E situashon:
E situashon aki ta un situashon no sano pa e empresa i sigur no pa e klase trahadó, hopi pregunta, insidumbre, strès i prekupashon, bo ta tende ta un grupito ta mal kontentu, ta dikon no ta laga e trahadónan afiliá na e sindikato ku nan ke? Dikon tantu preshon riba e trahadónan etc etc.
Nos tur por a sigui esaki den prensa i media nan sosial.
AFBW komo un sindikato ku ta para pa e klase trahadó, a mira ku ta di bèrdat tin inkietut serka e trahadónan. Komo un sindikato responsabel, bo no por laga e trahadó nan aki desampará. Si AFBW no tuma nan, nan lo bai otro sindikato tòch, pasombra e mandato di nan tabata kla ku nan no ke ta ku ABVO mas.
Retiro masal di miembronan di ABVO pa AFBW.
E miembronan tin ku entrega nan karta di retiro na ABVO i na gerensia di SELIBON i despues e proseso di AFBW por kuminsá.
AFBW tin 43 formulario di inskripshon, AFBW por a komprondé ku tin 34 karta di retiro a wòrdu entrega na ABVO. Den e formularionan di inskripshon tin trahadó ku no tabata afiliá na ABVO, ku si ke bira miembro di AFBW.
AFBW ta kana e kaminda di lei den e kaso di e trahadó nan aki ku ke pa AFBW representá nan derecho laboral na SELIBON.
Aseptashon:
Un karta lo bai na e tim di maneho di SELIBON, ku e partisipashon, ku AFBW tin e kantidat di miembronan.
Den e kaso aki e tim di maneho, lo por aseptá esaki sin mas, òf e por pidi un referèndem, pero nenga e no por nenga esaki.
Ta hasi un aplikashon serka mediador ku lo analisá tur e parti atministrativo i wak e parti nan legal etc etc.
E proseso lo start pa bini un referèndem kaminda ku e trahadó lo haña e posibilidat legal, demokrátiko pa skohe ken e ke pa represent’é.
Den un referèndem, mas sindikato tambe por partisipá, no ta e dos nan aki so por partisipá.
AFBW ke un klaridat den asuntu aki i pa sera e kapitulo aki.
AFBW komo un sindikato transparente i e parti di demokrasia ta haltu den nan organisashon ta kere ku si un trahadó ta haña ku e no ta bon sirbi kaminda e ta i ke un kambio e tin tur derechi di skohe, sea ku e ta keda ku esun ku e tin aktual òf ku e ta bai serka un nobo, esei ta su eskoho i esaki mester wòrdu respetá.
Lei di referèndem:
E pueblo i trahadó tin ku komprondé ku e asuntu aki no tin nada di “ta dunadó di trabou ta skohe kua sindikato ta representá e trahadó”, e asuntu aki ta di e trahadó i su sindikato, ta e ta disidí ken e ke pa represent’é. Ta e ta paga su sindikato fin di luna pa e wòrdu representá i haña e servisio ku e ta paga pe. Aki na isla nan BES ainda nos tin un lei di referèndem ku mester respetá, pero e lei aki masha dia no ta eksistí na Hulanda mas.
Na Hulanda ta e mayoria ta konta i ta e trahadónan ta yega ku nan formulario di inskripshon serka e dunadó di trabou ku e sindikato ku nan ke pa representá nan i ta esei ta nan sindikato.
No por ta asina ku dunadó di trabou ta mete den asuntu di representashon di e trahadó. E trahadó nan den nan mayoria ta disidí esaki. E lei aki a wòrdu traspasá, for di e leinan di eks Antia, meskos ku e lei laboral BES. Hopi di e lei nan aki mester wòrdu adaptá, ta lei nan hopi bieu, sigur pa e tempu ku nos ta bibando aktualmente.


text:
Boneiru ku bon fasilidat pa e mucha
Durante su diskurso na selebrashon di ‘Dia di Boneiru’ djamars, e lider di frakshon di MPB, Elvis Tjin Asjoe, a boga pa muchanan por lanta den barionan di kalidat. Barionan seif den kua e mucha por lanta i biba man den man ku su bisiña. Ku e mucha por hunga ku su amigunan despues di skol. Ku e mucha por kore su baiskel sin preokupashon di siguridat.
“Kayanan tur ta nèchi drechá ku sufisiente drèmpel pa baha speed di autonan
Kayanan ku ‘fietspad’ ku e mucha por bai skol riba su baiskel.
Mi ta kòrda ku ántes kon tur dia despues di skol nos tabata bai pasa atardi den un klup band’i kas hasiendo tur tipo di deporte. Fo’i djei a lanta tim di bala, tenista, etc.”, Tjin Asjoe a bisa.
Di akuerdo Tjin Asjoe, e muchanan di awe ta e Boneiru di mañan, pesei e mucha mester haña awe enseñansa grátis i di kalidat haltu. E mucha mester por hasi mas deporte na skol. E mucha mester haña mas historia i kultura na skol.
Tjin Asjoe: “E mucha mester siña hasi negoshi fo’ na skol. Por ehèmpel traha kos dushi bende i traha fli bende. E mucha mester haña desaroyo personal na skol pa lanta komo un hende serio ku balornan haltu. E mucha awe tin un biblioteka, pero e mester ta mas amplio i mas ekipa.”
Mas aleu Tjin Asjoe a atendé, ku bista riba e mucha, patrimonio kultural i natural di Boneiru. El a boga pa e mucha lanta den un Boneiru kaminda nos ta sigui kuida nos naturalesa, lanta den un Bonieru limpi i bunita, un Boneiru na unda nan por bai landa na unda nan ke, ku tur bich aksesibel. Lanta den un Boneiru unda nos no ta konstruí mas kant’i laman.
Tambe Tjin Asjoe a boga pa muchanan lanta den un Boneiru kaminda e sitionan kultural-históriko ta di Boneiru, manera Onima, Fontein, Washintong/Slagbai i te hasta parti di Bolivia. Un Boneiru ku e bario di Rincon a keda bon preservá, sin desaroyo den e área suit di Boneiru. Lanta den un Boneiru ku nos kultura, nos músika, nos kumindanan krioyo ta dominà.


text:
HAPON — Wladimir Balentien lo por regresá ku e ekipo di Tokyo Yakult Swallows den e próksimo luna. E presidente di e ekipo ta kere ku Wladimir Balentien lo por ta bek ku e ekipo di banda di mitar di e luna di ougùstùs.
Wladimir aktualmente ta na Merka kaminda e ta rekuperando di un leshon ku e la sufri na su pia robes. Den e partido di 24 di aprel ultimo, Wladimir a leshoná un múskulo den su bèl di pia robes. Segun e ekipo di Swallows, Wladimir a opera su pia i tur kos ta mustra ku Wladimir ta rekuperando satisfaktoriamente.
E temporada aki Wladimir a hunga den solamente un partido i tabata presisamente e partido aki den kua e la leshoná su pia robes.


text:
Akountent
Un akountent ta un persona ku tin komo funshon duna servisio atministrativo i finansiero na kompania. E akountent ta kontrolá i traha relato finansiero(jaarrekening na ulandes). Mester di un estudio i un titulo spesial pa ehersé e funshon di akountent. Den Reino Hulandes, e titulo aki ta unu protehá pa lei i tur persona ku tin e titulo ta registrá den un database speshal di NBA.
TrabounanEditá
OuditoriaEditá
Meta di un ouditoria ta pa wak kon real i konfiabel e sifranan di un relato finansiero ta, pa asina duna siguridat na e hunta di maneho, akshonistanan i prestamistanan di e kompania konserní. Esaki ta e stakeholdernan ku ta usa e relato finansiero pa tuma desishon finansiero. Ora un akountent kontrolá un relato finansiero, e ta pone tur lokual e konstatá den un management letter i ta pone su opinion riba e relato finansiero den un asina yama Sertifikashon di Akountent (accountantsverklaring na ulandes). Pa lei, e deklarashon aki ta obligatorio serka sierto kompania.
KomponéEditá
Un akountent por traha un relato finansiero pa un kompania tambe. Na momentu ku e hasi esaki e akountent tin ku pone un deklarashon huntu ku e relato pa asina duna di konosé ku ta e akountent a traha e relato finansiero aki. Ora ku ta e akountent mes ta esun ku a traha e relato, no tin nesesidat di kontrolá esaki, pasobra e akountent ta bastante kapasitá pa traha un relato riba tal nivel ku e sifranan di e relato aki ta real i konfiabel pa tur 'stakeholder'.
KoperashonEditá
Na hopi okashon e akountent ta traha huntu òf ta usa e eksperensia di tersera. Ehèmpelnan di esaki por ta resultadonan di un investigashon di un abogado, aktuario òf asesornan fiskal. Serka mayoria kantornan di akountent grandi tin hendenan interno spesialisá riba e terenonan aki.
KonseháEditá
Un akountent ta tambe un konsehero kualifiká riba diferente tereno, manera maneho, organisashon, atministrashon i asuntunan fiskal. E akountent ta manera e 'dòkter di kas' pa su kliente i kaminda tin mester e ta avisá e kliente pa bai serka un otro profeshonal pa un trabou spesífiko.
Tipo di AkountentnanEditá
Den Reino Hulandes tin kuater tipo di akountent:
- akountent públiko: ta traha na un ofisina di akountent òf ta traha komo akountent independiente;
- akountent interno: ta traha den departamentu di kontabilidat di un organisashon òf kompania:
- akountent di gobièrnu: ta traha komo akountent pa gobièrnu òf komo kontroladó na servisio di impuesto;
- akountent ‘in business’: ta un akountent registrá, pero no ta traha komo akountent.
E término legal ‘akountent eksterno’ ta enserá ku e akountent konserní ta legalmente kompetente pa hasi ouditoria.
Kódigo di KonduktaEditá
E kódigo di kondukta pa akountentnan ta stipulá den e reglamentu di NIVRA i NOvAA. E siguiente sinku prinsipionan ta e puntonan di salida:
- Integridat
- Ophetividat
- Ekspertisio
- Sekresia
- Aktitut profeshonal
E kódigonan aki ta konta pa tur persona ku tin e títulonan RA i AA. Asta si e persona no ta funshonando komo akountent e mester tene su mes na e kódigonan di kondukta aki. Meta di esaki ta pa prevení ku e bon nòmber di e profeshon aki ta wòrdu dañá.
Pa e persona ku si ta ehersé e funshon di akountent aki ta konta reglamentunan hopi mas skèrpi. Akountentnan públiko por ehèmpel no por hasi negoshi ku personanan koruptivo. I tambe e tin ku tene kuenta ku kasonan di konflikto di interes.
Ofisinanan di akountent na KòrsouEditá
E ofisinanan di akountent mas grandi na Kòrsou ta:
- Ernst & Young [1]
- Deloitte [2]
- KPMG Accountants N.V. [3]
- PriceWaterhouseCoopers [4]
- Stichting Overheidsaccountantsbureau(S.O.A.B.) [5]


text:
Ainda 2011 no a kaba i te ainda a keda algun bon pelea di bòkseo pa e aña aki. Fin di siman tin Julio Cesar Chavez Jr. kontra Peter Manfredo Jr pa e titulo di WBC. Sigiuentemente tin Saul Alvarez kontra Kermit Cintron, Miguel Cotto kontra Antonio Margarito, Amir Khan kontra Lamont Peterson i tambe Wladimir Klitschko kontra Jean Mark Mormeck.
Apesar di tur e pelea nan aki hopi fanátiko ya nan bista ta riba 2012. Floyd Mayweather Jr. ku te ainda ta invikto i ku a gana di forma kontorversial di Victor Ortiz ya kaba a separá MGM Grand hotèl i kasino pa sinku di mei 2012. Apesar di esaki ainda Mayweather no tin kontrinkante pa e fecha aki. E fanátiko nan di bòkseo ke mira Mayweather kontra Pacquiao.
Segun Freddy Roach entrenadó di Manny Pacquiao, e no ta disidí riba ken Pacquiao ta bringa kontra dje i tur kos ta den man di e promotor Bob Arum. Roach ta sigui bisa ku e no a papia ku Pacquiao riba su siguiente pelea kiermen ku e no por bisa kiko Pacquiao mes ke.
Den un entrevista ku Yahoo! Sports, Bob Arum promotor di Manny Pacquiao a bisa ku e no ta dispuesto pa papia riba un posibel pelea di Mayweather kontra Pacquiao awor aki. Arum a bisa ku awor aki e su skedjel ta yen ku promoshon di Chavez Jr. kontra Manfredo Jr. i Cotto kontra Margarito.
Despues di e pelea di Pacquiao, djasabra último ei Arum a bisa ku e ta preparando pa un di kuater pelea entre Pacquiao i Marquez. Segun e CEO di Golden Boy, Richard Schaefer a bisa Yahoo! Sport, ta parse manera ku Arum no ta interesá den e pelea di Mayweather kontra Pacquiao.
Kiko lo pasa si e pelea di Mayweather kontra Ortiz no konkretisa? Amir Kahn a duna di konosé ku e ta plania pa subi peso i bai Welterweight i asina buska e posibilidat pa bringa kontra Mayweather. Pero segun Floyd Mayweather Sr., Khan no ta kla pa bringa Mayweather ainda.
Apesar di un viktoria kontra Lamont Peterson, Amir Khan tin ku bai duna e prestashon di su bida den ring dia 10 di desèmber. Den e pelea aki Khan no tin ku solamente sali viktorioso pero mustra tambe ku e ta kla pa un posibel pelea kontra Mayweather Jr.


text:
WILLEMSTAD — Den fin di siman tras di lomba tabatin kulminashon di temporada regular di MCB RBI 2015 ku eksepshon di algun wega ku mester a keda reprogramá pa motibu di áwaseru. Den divishon Junior, Sta. Rosa Indians a sigurá e promé puesto riba e tabla di posishon. Van Engelen Giants a kaba na di dos puesto i asina ámbos ekipo ta drenta e buèlta di playoff ?ku un bentaha hungando un wega i e ganador pasando mesora pa final. Tur otro ekipo lo hunga playoff pero ku e sistema di dal saka. Ademas e managernan lo tin enkargo tambe di forma e dos ekiponan di Reggie’s Junior All Star Game via un sistema di ‘draft’ (skohensia). Den divishon Senior, Sta. Rosa Indians tambe a sigurá e promé puesto i e di dos lugá lo bai pa sea Trai Seru Dodgers of Brievengat Orioles dependiendo di e resultado di e wega di djarason.
Sin duda e fin di siman tabata karga ku wega kuminsá for di djaweps bin kaba djadumingu atardi ku un total di 19 wega hunga. Sin duda e sorpresa tabata e viktoria di Orioles riba Indians den divishon Junior ku a pèrdè asina nan invikto.
E resultadonan tabata lo siguiente. Den Senior djaweps Sta. Rosa Indians a keda invikto despues di nan viktoria 4- 1 riba Sta. Maria Pirates. Djabièrnè den Junior, Van Engelen Giants a pasa den pèrta pero ta logra gana 8- 6 di Jandoret Braves. Marchena Braves 13-3 riba Brievengat Orioles den Junior.
Djasabra Junior a hunga den Tio Daou Ballpark i den e promé wega, Sta. Rosa Indians no a bin hasi wega i a pasa fásil riba Van Engelen Giants pa via di nòkout 12–1. Sta. Maria Pirates a gana Trai Seru Dodgers 7-5. Montaña Abou Rangers ta tene duru i logra un viktoria 5-4 riba Brievengat Orioles den Junior. Den un wega maratóniko Marchena Reds a gana Jandoret Braves 13-3. Den Senior na Heintjekool, Trai Seru Dodgers 9-6 riba Buenavista Nationals. Pirates a gana Athletics pa default 7–0. Sta. Rosa Indians a gana 7-3 di Yankees di Montaña Ariba. Orioles pèrta riba Reds 3-2.
Djadumingu den Junior na Vi Jansen, Marchena Reds a gana nan di 3 wega di wikènt 6-2 di Montaña Abou Rangers. Manera a bisa kaba, Brievengat Orioles a kibra invikto di Sta. Rosa Indians ganando 3-2. Sta. Maria Pirates 11-1 riba Jandoret Braves. Finalmente Trai Seru Dodgers a gana Van Engelen Giants 14-1.
Den Senior na Tio Daou Ballpark, Orioles a gana di Nationals 5-2. Dodgers a gana Orioles 3-0. Indians a mantené su invikto ganando di Reds 14-0 i a sigurá e promé puesto riba tabla di posishon. Den último wega di hornada, Pirates a gana Yankees 9-2.
Awor preparashonnan ta kuminsá pa playoff ku ta start 5 di desèmber i tambe e dos weganan di All-Star Game. Senior League All Star Game manera ta konosí ta 4 di desèmber durante Ball Park Night di Curacao Baseball Week i Reggie’s Junior All Star Game lo ta 17 desèmber, un dia despues di MLB Tryout.
Standing Junior
- Indians
- Giants
3/4. Dodgers of Pirates
5/6. Reds of Rangers
7.? Orioles
- Braves
Standing Senior
- Indians
2/3. Orioles of Dodgers
- Pirates
- Athletics
- Yankees
- Reds
- Nationals
Weganan di e siman aki:
Djarason 25/11 (Senior Tio Daou)
18:00 Orioles vs Indians
Djaweps 26/11 (Senior Tio Daou)
18:00 Nationals vs Yankees
Djabierne 27/11 (Junior Tio Daou):
17:30 Montaña Abou vs Trai Seru
19:45 Sta. Rosa vs Sta. Maria
Pa haña un relato mas amplio i tambe sifranan di e weganan por bai riba rbicuracao.com i tambe Facebook. Kòrda ku semper por sigui e weganan bibu na kas riba kòmpiuter, laptop òf telefon via di gamechanger.com. Djis buska rbi curacao junior of senior i por selektá bo ekipo faborito. Tur esaki ta posibel danki na e patrosinio di MCB i Refineria Isla.


text:
17 di mei
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
17 di mei ta e di 137 dia di aña (138 den un schrikkeljaar) riba e kalènder gregoriano. Ta resta 228 dia pa finalisa e aña.
A sosodé[editá | editá fuente]
- 1940 - Di Dos Guera Mundial: Alemania a okupá Brusela.
- 1952 - Hector Trujillo a keda elegí presidente di Republika Dominikano
- 1990 - E Asamblea General di e Organisashon Mundial di Salú ta kita homoseksualidat for di e lista di malesanan mental.
- 1996 - Taryn Mansell, Miss Aruba Universo, ta konkista na Las Vegas (Merka) e título di promé finalista di Miss Universo.
A nase[editá | editá fuente]
- 1796 - Martinus Niewindt (f.1860), e promé vikario apostóliko di Kòrsou i Dependensianan.
- 1916 - Henny "Shon A" Eman (f. 1967), polítiko arubano
- 1961 - Eithne Ní Bhraonáin, kantante irlandes
- 1971 - Maxima Zorrigueta, reina di Reino Hulandes
A fayesé[editá | editá fuente]
A selebrá/konmemorá[editá | editá fuente]
- Noruega - Dia Konstitushonal di Noruega, dia nashonal


text:
Diabierna ultimo na momento cu Riverplate, cu ta na di 5to posishon, a cai venci, automaticamente Tricolornan di Solito a bira e prome ekipo pa clasifica pa play-off campeonato Divishon Honor. Cu 28 punto faltando 3 wega mas di campeonato regular, diasabra awor 2 di april pa 6:30 pm e Soldatnan Tricolor lo enfrenta ekipo Hulk di Bubali den Centro Deportivo Guillermo Prospero Trinidad. Un partido sigur importante pa e orguyo berde di Noord, pero tambe pa RCA cu kier gana un ves mas e Copa Campeon Campeonato Regular. Directiva ta invita e famia grandi pa ban apoya nos hobennan y despues pasa club pa hunto nos cuminsa crea e ambiente festivo di play-off final. Ya caba a hasi pedido pa camiseta tricolor y dentro algun siman nan lo ta obtenibel na club. Ban apoya tur nos divishonnan ya cu RCA ta clasificando pa playoff den tur categoria y den mayoria di nan competiendo pa promer lugar.
Club
RCA “Big Wheel Lottery powered by Powerade” prome clasificado playoff lo enfrenta Bubali diasabra awo.
More in Club
-
SV Britannia ta e prome veld cu luz LED na Aruba
Diabierna anochi 3 juni 2020 tabata un anochi grandi pa e organisacion di Piedra...
-
Nos ta drenta un fin di siman interesante di Copa Don Elias Mansur
Diahuebs anochi, e Copa Don Elias Mansur 2019 a inicia den stadion Guillermo Prospero...
-
RCA ta organisa edishon #7 Copa John Merryweather
E anja aki pa di shete anja consecutivo, organishon tricolor ta organisa e grandioso...
-
Dames RCA cla pa Play-Off
E damesnan tricolor, mescos cu Divishon di Honor, a bolbe clasifica pa play-off di...


text:
Diahuebs atardi nos young ambassadors Sheqayli Ascencion y Jahmani Eisden hunto cu coach Edgar ‘Gachi’ Erasmus y Monique Ras hefe di e delegacion, a sali rumbo pa Russia. Durante un ceremonia na nos aeropuerto den presencia di familiars, amistadnan, teamnan di futbol di LIFIDA SV Atletico Santa Fe y FC San Nicolas, representantenan di Arubaanse Voetbal Bond, Sr. Richard Dijkhoff President di Arubaanse Voetbal Bond a hiba palabra y desea nos young ambassadors un bon biahe y hopi exito na cu nan participacion na e Football for Friendship Children’s Social Program. Tambe a duna un speech e representante di Digicel Aruba Sra. Keyla di departamento di human resources, cu a regala nos dos young ambassadors un smartphone cu un linia,un number di telefon, esaki ta essencial especialmente pa nos young journalist Sheqayli Ascencion pa asina e por comunica apart via su number di Digicel dunando tur informacion di e actividadnan, e eventonan di F4F na nos prensa local y tambe na F4F International Media Press Center. Diabierna atardi e delegacion a jega Moscow, unda nan a ser ricibi pa e committee di F4F y diasabra dia 9 di juni nan actividadnan ta cuminsa cu un camp despues sigi pa e F4F World Championship y despues sigi pa e Forum y tambe nan lo ta presente den Luzhniki Stadium na Moscow pa e opening ceremonie di FIFA World Cup 2018.
AVB
Delegacion di Aruba a sali rumbo pa Moscow-Russia
More in AVB
-
Dakota ta corona campeon di Division Honor, ganando RCA den un final pa prome biaha desde 1983
Antesala di e final Dakota ta campeon un biaha mas, nan di 17 titulo,...
-
Final Division Uno a marca historia – Atletico Santa Fe ta campeon pa prome biaha ganando Unistars 4-2 – un resumen
E final di Division Uno 2021-2022 no a defrauda, mas bien e tabata un...
-
Dakota y La Fama ta pika dilanti y ta ‘un-dos’ riba tabla di playoffs – resumen y antesala
Despues di dos fecha di Playoffs 2022, Dakota ta keda invicto cu dos victoria...
-
Playoffs Division Honor 2022 a cuminsa – ken ta favorito pa bai final?
Playoff di Division Honor a cuminsa cu dos partido den e prome rond di...


text:
Proseso di investigashon
Kontraloria ta sigui desaroyo di tur sektor i ministerio. A base di e desaroyonan i e riesgonan mará na kada un, Kontraloria ta determiná tur aña kua ta e investigashonnan ku e ta deseá di hasi. Parlamento tambe por entregá petishon pa hasi un investigashon spesífiko.
Promé ku start un investigashon, ta formulá un proposishon di investigashon ku Kolegio ta aprobá. Despues, ta pone e minister korespondiente i e sekretario general na altura ku ta bai hasi e investigashon.
Bou di supervishon di un di e lidernan di sektor, personal di Kontraloria ta ehekutá e investigashon na un manera minusioso i profeshonal, konforme e normanan di kalidat fihá.
Ta pone e resultadonan di e investigashon den un rapòrt. Kontraloria ta hasi esaki ku sumo kuidou. Promé ku presentá e informe na Parlamento, ta presentá e rapòrt preliminar na sekretario general di e ministerio en kuestion, pa e proseso di skucha tur dos banda por tuma lugá na nivel ofisial. Despues di e evaluashon ofisial, ta presentá e rapòrt preliminar na e minister responsabel, pa e proseso di skucha tur dos banda por tuma lugá na nivel atministrativo. Si e minister reakshoná riba e rapòrt, ta inkluí su reakshon integralmente den e rapòrt presentá na Parlamento.


text:
KRALENDIJK – “E asuntu di struktura estatal, UPB a trese esaki, i mi no ta bai menshoná tokante sentimentu miksto, pasobra pa ami e no ta eksistí!”, diputado Pablo James Kroon a bisa. “Tin kos ku mester drecha i e idea no ta pa bai bringa ku niun hende, sino huntu wak kon pa kana e kaminda pa atendé loke ta rekerí atenshon pa sea ehekutá òf mehorá nan. Nos ta atendiendo ku asuntu di kamindanan, e parti di edifisio di gobièrnu i e parti sosial. Loke diputado Nina den Heyer ta atendé kuné, sigur e ta hasiendo un tremendo trabou. Ta bon pa nos pone poko mas spit, pa e proseso yega na formanan ku e hende por tin un mihó forma di biba. Pa loke ta trata e parti di kasnan di Fundashon Cas Boneriano, gobièrnu i Konseho Insular a duna tur nan parti pa e fondonan a bini liber, spesialmente pa e parti di infrastruktura pa kasnan di pueblo. Loke ta bai pone hopi atenshon na dje ta e parti di parselashon. Mester por yega na formanan ku por entrega un hende tereno mas rápido pa e por yega na un tereno pa e konstruí su kas.
Pa loke ta trata e proyekto kaminda Broertje Janga ta importante pa desaroyá e área, sigur teniendo kuenta ku e pari di naturalesa. Konstruyendo kaminda Broertje Janga ta pone ku Playa i Rincon ta mas fásil pa yega di un pa otro. Ta importante pa krea oportunidat pa nos Boneriano na promé lugá den posishonnan klave. Si no tin hende pa okupá e funshon, mester guia nan pa medio di kurso, pa nan ta apto pa por hasi e trabou”, diputado Kroon a bisa.


text:
ORANJESTAD – Prome Minister Evelyn Wever – Croes a reuni cu sra. Hillary Clinton pa explora con Clinton Foundation por yuda Aruba den proyectonan di innovacion. E encuentro aki a tuma luga e siman aki na e conferencia “Clinton Global Initiative – Taking Action Together 2022”. Prome Minister actualmente ta den exterior pa atende Asamblea General di Nacionnan Uni (UNGA).
Na e conferencia di Clinton Global Initiative e aña aki, ex presidente Bill Clinton, Hillary Clinton y nan yiu Chelsea Clinton a trata varios topico di interes. Presidente di World Health Organization (WHO) Tedros Ghebreyesus, y e artista / activista Bono a elabora riba e efectonan di pandemia y e strategia cu a wordo uza den paisnan desaroya y no desaroya. Nan conseho ta pa inverti awor den un sistema di cuido basico. Prome Minister Wever – Croes a expresa cu e tabata un bon reunion. “Buscando solucionnan pa Aruba.”


text:
Filosofia, Siensia, i Splikashon pa e Eksistensia di e Universo
For di unda e universo a bini? Kon nos por splika su eksistensia? E tabatin un komienso òf e tabatei semper kaba?
E Testimonio di Skritura
Si nos habri e promé buki di Beibel i fiha nos bista riba e promé versíkulo, nos ta lesa lo siguiente, “Na prinsipio Dios a krea e shelunan i tera” (Génesis 1:1). E promé kos ku Señor ta sali bisa den Su Palabra, ta ku e universo tabatin un komienso i ku E ta su kreador. Pero, e pensamentu aki ku e universo tabatin un komienso, ta haña sosten tambe for di filosofia i siensia? Wèl, si! Tin varios argumento filosófiko i sientífiko ku ta respaldá esaki. Laga nos kuminsá ku algun argumento filosófiko.
Argumentonan Filosófiko pa e Komienso di e Universo
Un di e argumentonan filosófiko ta ku ta imposibel pa pasa dor di infinidat dor di añadí eventonan susesivo. Pèrmitimi aklará ku algun ilustrashon. Imaginábu bo tin un flat tire i bo kier tin e tire di reserva bou di bo outo. Pa por logra esaki bo tin di pasa dor di un serie di akshonnan susesivo; bo tin di djèk e outo, kita e tire flat, pone e tire di reserva, i ba e outo bèk. E sekuensia di akshonnan aki tin un kuminsamentu, e sekuensia ta konsistí di un kantidat determiná di akshonnan ku ta sigui otro susesivamente, i e sekuensia ta terminá na e fin deseá. Awor, imaginábu si no tabatin un kuminsamentu. Esei lo ta nifiká ku nunka lo bo no por tabatin e tire di reserva bou di bo outo, pasobra lo no tabatin un kantidat determiná di akshonnan ku lo bo por a pasa dor di dje pa yega einan.
Kon e analogia aki ta aplikabel na e universo? Wèl, e momentu presente di mundu i e universo, ta e resultado di e eventonan susesivo ku a tuma lugá den pasado. Si e eventonan aki no tabatin un kuminsamentu, i pues un kantidat determiná, nunka nos lo no a yega na e tempu presente. Ku otro palabra, e universo mester tin un komienso; e no por ta infinito.
At’akí un otro ilustrashon. Imaginábu tin un distansia di 100 meter entre kas di famia A i kas di famia B. Mener A ta kuminsá kana, i den 3 minüt e ta yega kas di famia B. Awor, imaginábu si e kas di famia A ta infinitamente leu separá for di kas di famia B. Ora mener A sali for di su kas, kuantu tempu e ta tuma pa e yega na kas di famia B? Un tempu infinito! Pues, ki ora e ta yega kas di famia B? Nunka! Ta meskos si nos bisa ku e universo no tin komienso, esta ku su pasado ta infinito. Pasobra si ta asina, anto e or’ei nunka nos lo no a yega na e tempu presente. Pero e echo ta ku nos a yega na presente, pues e universo mester tabatin un kumienso den tempu pasado.
Argumentonan Sientífiko pa e Komienso di e Universo
Ban wak awor algun argumento sientífiko pa e komienso di e universo. Nos ta kuminsá ku e kosmologia di e Big Bang. Sientífikonan a deskubrí vários evidensia ku ta mustra ku e universo a wòrdu kreá den un eksploshon enorme, kua ta wòrdu yamá e Big Bang.
E astrónomo agnóstiko Robert Jastrow, a bisa asin’aki: “E evidensia astronómiko ta proba ku e universo a wòrdu kreá 15 bion aña pasá den un eksploshon.” Tambe e ta bisa: “Kiko ta e solushon final pa e orígen di e universo? E kontesta ku astrónomonan ta proveé ta deskonsernante i remarkabel. Loke ta mas remarkabel ta e fakto ku den siensia, meskos ku den Beibel, mundu ta kuminsá ku un akto di kreashon.”
Laga nos konsiderá e deskubrimentunan den siglo 20 ku a hiba na tal konklushon:
1914 - E astrónomo Merikano Vesto Sipher, a deskubrí ku mayoria di e galaksianan tabata move bai for di mundu ku gran velosidat.
1922 - Alexander Friedmann, un matemátiko Ruso, a usa e fórmulanan matemátiko di relatividat general di Albert Einstein pa spekulá ku henter e universo tabata ekspandé miéntras e galaksianan tabata move bai for di otro.
1927 - Georges Lemaitre, un astrónomo di Bèlgika, despues di a kombiná e fórmulanan di Einstein ku e ideanan di Friedmann, a yega na e konklushon ku si e universo ta ekspandiendo, anto e ora ei un tempu e mester tabata muchu mas chikitu. De fakto, segun Lemaitre, un tempu tur e materia den universo tabata di lòk den un solo atom ku un masa inimaginabel.
1929 - E astrónomo Merikano, Edwin Hubble, hasiendo uso di un teleskop, finalmente a haña prueba pa loke sientífikonan tabata kere, esta ku e galaksianan tabata move bai for di otro ku velosidatnan haltu. Tambe el a nota ku mas leu e galaksia ta, mas lihé e move. E konklushon di e deskubrimentunan di Hubble ta ku tur kos den universo a sali for di un solo eksploshon inkreiblemente fuerte.
1946 - George Gamow, un sientífiko Ruso, a spekulá ku pa e kondishon balansá di e universo, mester tabatin un friamentu rápido for di temperaturanan infinitamente haltu. Na 1948, Gamow a konkluí ku mester tabatin un eksploshon inisial di puru energia pa por tin materia den e universo. En konekshon ku esaki el a proponé ku nos mester haña tur kaminda den universo un temperatura di 5 grado Celsius riba sero apsoluto.
1965 - E astrónomonan Arno Penzias i Robert Wilson a proba loke Gamow i otronan promé kuné tabata kere. Usando ekiponan konstruí en konekshon ku un proyekto di satélite di e Laboratorionan di AT&T Bell, nan a midi e temperatura ku Gamow a papia di dje. E úniko splikashon pa esaki ta ku un tempu e universo tabata inkreiblemente kayente, i na su turno e úniko splikashon pa esaki ta ku tabatin un eksploshon, un Big Bang.
Awor, si enbèrdat tabatin un eksploshon di proporshonnan astronómiko ku a inisiá e universo, anto, segun sientífikonan, nos mester por midi e “olanan” ku a surgi komo resultado di e eksploshon. Wèl, riba 24 Aprel 1992 un tim di astrofísikonan a deklará ku e satélite COBE a deskubrí i midi e “olanan” ku e sientífikonan tabata buska. George Smoot, kende tabata na kabes di e tim, a bisa, “Loke nos a haña ta evidensia pa e nasementu di e universo. Si bo ta religioso, ta komo si fuera bo ta mirando Dios.”
Pues, tin tur tipo di evidensianan sientífiko ku ta mustra ku e universo tabatin un komienso den forma di un eksploshon. I manera e famoso astrónomo Robert Jastrow mes a deklará, “Mester tin un splikashon lógiko pa e nasementu eksplosivo di nos universo, pero si e ta eksistí, siensia no por haña sa ta kiko e splikashon ta,” Ma nota kiko e Palabra di Dios ta bisa, “Ami, SEÑOR, ta e trahadó di tur kos, Ami mes a span e shelunan, Ami so, i a ekstendé tera pa medio di Mi mes forsa” (Isaias 44:24).
Un otro argumento sientífiko pa e komienso di e universo, nos ta haña den e Di Dos Lei di Termodinámika. Den palabranan simpel, e lei aki ta bisa ku e kantidat di energia usabel den e universo ta bahando. Esaki ta nifiká ku e universo no por ta infinito. Mester tabatin un momento di inisio ora e universo tabatin un máksimo di energia usabel.
Konklushon
Tin un kantidat di fuerte argumentonan filosófiko i evidensianan sientífiko ku ta demostrá ku e universo mester tabatin un komienso.


text:
Oranjestad – Ultimo dianan tin bastante descusion tocante e hehco cu ta na Aruba so prijs di coriente ta aumenta, mientras prijs di crudo ta bahando.
E compania di energia WEB na Parlamento a declara cu lo no sigi cu hedging, pero awor ta resulta cu asina mes nan a sigi riba instruccion di gobierno.
A consequencia di tal, prijs di crudo por baha yega te 0.00 mes, pero na Aruba e prijs di coriente ta aumenta, pasobra e gobierno aki no sa unda su cara ta para riba tereno di energia.
Mike Eman a hasi di e maneho energetico un farsa total, el’a compromete tur e directornan pa nan ta su marioneta, y laga e briya cu su maneho “green”. Tur e medidanan y maneho encamina tempo di Gobierno di MEP, dirigi pa baha prijs di coriente, nan a benta afo, pa asina por organisa cantidad di conferencia “green”, y gasta miyones y miyones na Al Gore, Wubbo Ockels dfm y Richard Branson. Tur e riconan ey ta sigi bira mas rico, y e pueblo di Aruba ta sigi bira mas poder. Mike Eman, cu esaki, a demostra un biaha mas cu e no sa goberna.
SOLUCION: HYDRO ENERGIA
E solucion mas y mas ta mustra riba hydro-energia, un tema cu awor hasta den reunionnan di Parlatino ta wordo discuti y stimula. Hidro-energia ta e UNICO forma pa baha prijs di awa y coriente. Ta trata aki di e proposicion cu MEP a bin cun’e mas di un anja caba, den cual atravez di un hydro cable, ta transporta energia procedente di Colombia, bou di awa, te na WEB, y asina por suministra henter nos isla di energia barata y limpi! Mike Eman a hasi tur lo posible pa ridiculisa e concepto aki, pero en bista cu henter Caribe ta contemplando e forma di energia aki, awor Eman ta esun cu ta mustra su propio ridicules. Eman ta un persona egoista, cu no ta importa cu pueblo ta sufri. Pa Eman, yena su propio saco, y yena saco di su amigitonan ta mas importante, mientras tanto pueblo ta paga prijs di coriente mas halto.


text:
Dokumentario “Músika Ta Mi Bida” dia 17 Maart
En konekshon ku Dia di Himno i Bandera di Aruba lo presentá e dokumentario riba e bida i importansia musikal i históriko di e kompositor Rufo Wever. Ademas di ta ko-kompositor di e himno di Aruba “Aruba Dushi Tera”, Rufo a komponé 450 komposishon. Rufo Wever tabata un músiko kompleto ku ademas di dominá piano, saksofon, klarinèt, akordion i tur otro instrumento nan rítmiko tabata skirbi partitura pa dokumentá su músika i tabata traha areglo. Ademas Rufo a skirbi partitura i areglo pa hopi otro kompositor nan di e tempu ei ku a keda konservá. Rufo Wever tabata e promé persona na Aruba ku a pone músika pa kaha di òrgel i a hasi esaki pa 33 aña. Músika ta hunga un ròl esensial den e identidat kultural di un pueblo. E ta importante pa e luna kultural i ku Dia di Himno i Bandera pa yuda preservá e identidat kultural. E dokumentario "Músika Ta Mi Bida" ta produsí pa Norman Thijsen i Vivian Wever ku post production di Sky Television. E dokumentario ta bai den aire 17 di Maart 2022 pa 7.00 pm na kanal 23 Nos Isla TV.